Asubɔ ne Wo ne Onyankopɔn Ntam Abusuabɔ - Yehowa Adansefo Intanɛt Dwumadibea\nAsubɔ ne Wo ne Onyankopɔn Ntam Abusuabɔ\nƆkwan bɛn na Kristofo fa so bɔ asu?\nNneɛma bɛn na ɛsɛ sɛ woyɛ na ama woafata ama asubɔ?\nDɛn na obi yɛ de hyira ne ho so ma Onyankopɔn?\nDɛn titiriw nti na ɛsɛ sɛ wobɔ asu?\nHWƐ! Nsu na ɛda hɔ yi; dɛn na esiw me asubɔ kwan?” Eyi ne asɛm a Etiopiani piani bi bisae wɔ afeha a edi kan no mu. Ná Kristoni bi a wɔfrɛ no Filipo ama wahu sɛ Yesu ne Mesia a wɔhyɛɛ ne ho bɔ no. Nea Etiopiani no sua fii Kyerɛwnsɛm mu no kaa ne koma yiye ma enti ɔyɛɛ ho biribi. Ɔkae sɛ ɔpɛ sɛ wɔbɔ no asu!—Asomafo Nnwuma 8:26-36.\n2 Sɛ wo ne Yehowa Dansefo bi asua nhoma yi ti ahorow a edi kan no yiye a, ebia ɛyɛ wo nso sɛ bisa sɛ, ‘Dɛn na esiw me asubɔ kwan?’ Ɛde besi saa bere yi woasua bɔhyɛ a ɛwɔ Bible mu a ɛfa daa nkwa wɔ Paradise ho no ho ade. (Luka 23:43; Adiyisɛm 21:3, 4) Woasua tebea a awufo wom ankasa ne owusɔre ho anidaso ho ade nso. (Ɔsɛnkafo 9:5; Yohane 5:28, 29) Ebi mpo a woafi ase kɔ Yehowa Adansefo asafo nhyiam ahorow, na w’ankasa woahu sɛnea wɔde nokware som bɔ wɔn bra. (Yohane 13:35) Nea ɛsen ne nyinaa no, ɛda adi sɛ wo ne Yehowa Nyankopɔn renya abusuabɔ pa.\n3 Wobɛyɛ dɛn atumi akyerɛ sɛ wopɛ sɛ wosom Onyankopɔn? Yesu ka kyerɛɛ n’akyidifo sɛ: “Monkɔ nkɔyɛ aman nyinaa m’asuafo, mommɔ wɔn asu.” (Mateo 28:19) Yesu ankasa bɔɔ asu wɔ nsu mu de yɛɛ ho nhwɛso. Wɔamfa nsu ampetepete no so, na saa ara na wɔanhwie nsu kakraa bi angu ne ti so kɛkɛ. (Mateo 3:16) Asɛmfua “asubɔ” fi Hela asɛm a ɛkyerɛ “fa hyɛ mu” no mu. Enti Kristofo asubɔ hwehwɛ sɛ wɔde obi nipadua nyinaa hyɛ nsu mu.\n4 Ɛsɛ sɛ wɔbɔ obiara a ɔpɛ sɛ ɔne Yehowa Nyankopɔn nya abusuabɔ no asu wɔ nsu mu. Asu a wobɛbɔ wɔ baguam no yɛ adeyɛ a ɛkyerɛ sɛ wopɛ sɛ wosom Onyankopɔn. Ɛkyerɛ sɛ w’ani gye ho sɛ wobɛyɛ Yehowa apɛde. (Dwom 40:7, 8) Nanso, ansa na wobɛfata ama asubɔ no, ɛsɛ sɛ wutu anammɔn ahorow bi.\nNIMDEƐ NE GYIDI HO HIA\n5 Woatu anammɔn a edi kan no dedaw. Ɔkwan bɛn so? Ebia wonam Bible a wusuaa no nkakrankakra so anya Yehowa Nyankopɔn ne Yesu Kristo ho nimdeɛ. (Yohane 17:3) Nanso pii wɔ hɔ a wobɛkɔ so asua. Kristofo pɛ sɛ ‘Onyankopɔn pɛ ho nokware nimdeɛ yɛ wɔn ma.’ (Kolosefo 1:9) Yehowa Adansefo asafo nhyiam a wobɛkɔ no bɛboa wo kɛse. Ɛho hia sɛ wokɔ asafo nhyiam ahorow a ɛte saa. (Hebrifo 10:24, 25) Sɛ wokɔ asafo nhyiam ahorow daa a ɛbɛboa wo ma woanya Onyankopɔn ho nimdeɛ pii.\nOnyankopɔn Asɛm mu nokware nimdeɛ a wubenya ho hia yiye na ama woafata ama asubɔ\n6 Nokwarem no, enhia sɛ wobɛte biribiara a ɛwɔ Bible mu ase ansa na woafata ama asubɔ. Ná Etiopiani piani no wɔ nimdeɛ kakra, nanso na ohia mmoa na ama wate Kyerɛwnsɛm no afã bi ase. (Asomafo Nnwuma 8:30, 31) Saa ara na pii wɔ hɔ a ɛsɛ sɛ wo nso wusua. Nokwarem no, worensua Onyankopɔn ho ade nwie da. (Ɔsɛnkafo 3:11) Nanso, ansa na wubetumi abɔ asu no, ɛsɛ sɛ wuhu Bible mfitiase nkyerɛkyerɛ bi na wugye tom. (Hebrifo 5:12) Saa nkyerɛkyerɛ no bi ne nokwasɛm a ɛfa tebea a awufo wom ne sɛnea Onyankopɔn din ne N’ahenni ho hia ho.\n7 Nanso, nimdeɛ nkutoo nnɔɔso, efisɛ ‘sɛ obi nni gyidi a, ontumi nsɔ Onyankopɔn ani.’ (Hebrifo 11:6) Bible ka kyerɛ yɛn sɛ bere a nnipa bi a wɔwɔ tete kurow Korinto mu tee asɛmpa a Kristofo reka no, ‘wogye dii ma wɔbɔɔ wɔn asu.’ (Asomafo Nnwuma 18:8) Saa ara na ɛsɛ sɛ Bible a wusua no ma wunya gyidi sɛ Bible yɛ Onyankopɔn Asɛm. Ɛsɛ sɛ Bible a wusua no ma wunya Onyankopɔn bɔhyɛ ahorow ne Yesu afɔrebɔ no mu tumi a egye nkwa no mu gyidi.—Yosua 23:14; Asomafo Nnwuma 4:12; 2 Timoteo 3:16, 17.\nBIBLE MU NOKWARE A WOBƐKA AKYERƐ AFOFORO\n8 Bere a wo gyidi reyɛ den no, ɛbɛyɛ den ama wo sɛ wobɛka w’ano atom a worenka nea woasua no ho asɛm nkyerɛ afoforo. (Yeremia 20:9) Ɛbɛkanyan wo kɛse ma woaka Onyankopɔn ne n’atirimpɔw ho asɛm akyerɛ afoforo.—2 Korintofo 4:13.\nƐsɛ sɛ gyidi kanyan wo ma woka nea wugye di ho asɛm kyerɛ afoforo\n9 Wubetumi afa anifere kwan so aka Bible mu nokware no ho asɛm akyerɛ w’abusuafo, wo nnamfonom, w’afipamfo, ne wɔn a wo ne wɔn yɛ adwuma. Bere rekɔ so no, ebia wobɛpɛ sɛ wo ne Yehowa Adansefo bɛbom ayɛ asɛnka adwuma no. Sɛ ɛba saa a, nsuro sɛ wo ne Ɔdansefo a ɔrekyerɛkyerɛ wo Bible no bɛka ho asɛm. Sɛ ɛbɛda adi sɛ wofata sɛ wokɔ asɛnka a, wɔbɛyɛ nhyehyɛe ama wo ma asafo mu mpanyimfo baanu abehyia wo ne wo kyerɛkyerɛfo no.\n10 Eyi bɛma woanya hokwan ahu Kristofo mpanyimfo a wɔhwɛ Onyankopɔn nguankuw so no yiye. (Asomafo Nnwuma 20:28; 1 Petro 5:2, 3) Sɛ saa mpanyimfo yi hu sɛ wote Bible mfitiase nkyerɛkyerɛ ase na wugye di, wode Onyankopɔn nnyinasosɛm rebɔ wo bra, na wopɛ sɛ woyɛ Yehowa Dansefo paa a, wɔbɛma woahu sɛ wofata sɛ wufi asɛnka ase sɛ asɛmpa no ho dawurubɔfo a wɔmmɔɔ no asu.\n11 Ebia ɛho behia sɛ woyɛ nsakrae bi wɔ wo suban ne w’abrabɔ mu ansa na woafata sɛ woyɛ asɛnka adwuma no bi. Eyi betumi ayɛ nneɛma bi a woyɛ wɔ kokoam. Enti, ansa na wobɛka sɛ wopɛ sɛ woyɛ ɔdawurubɔfo a wɔmmɔɔ no asu no, na ɛsɛ sɛ woagyae bɔne a anibere wom te sɛ aguamammɔ, asabow, ne nnubɔnenom yɛ dedaw.—1 Korintofo 6:9, 10; Galatifo 5:19-21.\nADWENSAKRA NE WO HO A WOBƐDAN\n12 Nneɛma foforo bi wɔ hɔ a ɛsɛ sɛ woyɛ ansa na woafata ama asubɔ. Ɔsomafo Petro kae sɛ: “Monsakra mo adwene, na monnan mo ho mma wɔmpopa mo bɔne.” (Asomafo Nnwuma 3:19) Nea adwensakra anaa ahonu kyerɛ ne sɛ wubedi yaw ankasa wɔ ade bi a woayɛ ho. Titiriw sɛ obi abu bra bɔne pɛn a, ɛfata sɛ ɔsakra n’adwene. Mpo sɛ obi mmuu bra bɔne da a, ɛsɛ sɛ ɔsakra n’adwene. Dɛn ntia? Efisɛ nnipa nyinaa yɛ abɔnefo na ehia sɛ Onyankopɔn de yɛn bɔne kyɛ yɛn. (Romafo 3:23; 5:12) Ansa na woresua Bible no na wunnim Onyankopɔn apɛde, enti na ɛbɛyɛ dɛn na woatumi abɔ wo bra ma ɛne Onyankopɔn apɛde ahyia? Ɛno nti, adwensakra anaa ahonu ho hia.\n13 Ɛsɛ sɛ wo ho a wobɛdan di adwensakra akyi. Ɛsɛ sɛ woyɛ pii sen ɛyaw kɛkɛ a wubedi. Ɛsɛ sɛ wugyae wo kan abrabɔ na wusi wo bo denneennen sɛ efi saa bere yi rekɔ wobɛyɛ nea ɛteɛ. Ɛsɛ sɛ wosakra w’adwene na wodan wo ho ansa na woabɔ asu.\nWO HO SO A WUBEHYIRA\n14 Ade foforo bi a ɛho hia wɔ hɔ a ɛsɛ sɛ woyɛ ansa na woabɔ asu. Ɛsɛ sɛ wuhyira wo ho so ma Yehowa Nyankopɔn.\n15 Sɛ wufi wo komam nam mpaebɔ so hyira wo ho so ma Yehowa Nyankopɔn a, wohyɛ no bɔ sɛ wobɛsom ɔno nkutoo akosi daa. (Deuteronomium 6:15) Dɛn nti na obi bɛpɛ sɛ ɔyɛ saa? Fa no sɛ ɔbarima bi ahu ɔbea bi a ɔpɛ sɛ ɔware no. Dodow a ɔbɛn ɔbea no na ohu sɛ ɔwɔ suban pa no, dodow no ara na ɔdɔ a ɔwɔ ma ɔbea no mu yɛ den. Bere bi akyi no, ɔbɛka akyerɛ ɔbea no sɛ ɔpɛ sɛ ɔware no. Ɛwom sɛ aware no bɛma ɔbarima no anya asɛyɛde foforo pii de, nanso ɔdɔ a ɔwɔ ma ɔbea no bɛka no ma waware no.\n16 Sɛ wuhu Yehowa na wunya ne ho dɔ a, ɛbɛka wo ma woafi wo kra nyinaa mu asom no a wontwentwɛn wo nan ase. Ɛsɛ sɛ obiara a ɔpɛ sɛ odi Onyankopɔn Ba Yesu Kristo akyi no ‘pa ne ho akyi.’ (Marko 8:34) Yɛpa yɛn ho akyi bere a yɛmma yɛn ankasa nneɛma a yɛpɛ ne botae ahorow nsiw yɛn kwan sɛ yɛbɛyɛ osetie koraa ama Onyankopɔn. Enti ansa na wobɛbɔ asu no, ɛsɛ sɛ Yehowa Nyankopɔn apɛde a wobɛyɛ yɛ w’asetram ade titiriw.—1 Petro 4:2.\nAHOSOHYIRA HO SURO A WUBEDI SO\n17 Ebinom twentwɛn wɔn nan ase sɛ wobehyira wɔn ho so ama Yehowa efisɛ wosuro sɛ wɔbɛyɛ ade titiriw a ɛte saa. Ebia wosuro sɛ asodi bɛba abɛda wɔn so anaasɛ wobebu akontaa akyerɛ Onyankopɔn sɛ Kristofo a wɔahyira wɔn ho so. Esiane sɛ wosuro sɛ anhwɛ a wobedi Yehowa huammɔ nti, wɔte nka sɛ ɛyɛ papa sɛ wɔrenhyira wɔn nkwa so koraa mma no.\n18 Sɛ wunya Yehowa ho dɔ a, ɛbɛkanyan wo ma woahyira wo ho so ama no na woayɛ nea wubetumi biara de abɔ wo bra ma ɛne no ahyia. (Ɔsɛnkafo 5:4) Akyinnye biara nni ho sɛ sɛ wuhyira wo ho so wie a, wobɛpɛ sɛ ‘wonantew sɛnea ɛsɛ Yehowa na ɛsɔ n’ani koraa.’ (Kolosefo 1:10) Esiane sɛ wodɔ Onyankopɔn nti, worente nka sɛ ɛyɛ den dodoodo sɛ wobɛyɛ n’apɛde. Akyinnye biara nni ho sɛ wo ne ɔsomafo Yohane a ɔkyerɛw nea edi so yi bɛyɛ adwene: “Eyi ne nea Nyankopɔn dɔ kyerɛ, sɛ yebedi n’ahyɛde so; nanso n’ahyɛde nyɛ den.”—1 Yohane 5:3.\n19 Wɔnhwɛ kwan sɛ wobɛyɛ pɛ ansa na woahyira wo ho so ama Onyankopɔn. Yehowa nim nea wubetumi ayɛ na ɔrenhwɛ kwan da sɛ wobɛyɛ nea wuntumi nyɛ. (Dwom 103:14) Ɔpɛ sɛ wutumi som no, na obegyina w’akyi na waboa wo. (Yesaia 41:10) Wubetumi anya awerɛhyem sɛ, sɛ wode wo koma bata Yehowa ho a, “ɔbɛteɛ w’akwan.”—Mmebusɛm 3:5, 6.\nASUBƆ A WODE BƐYƐ W’AHOSOHYIRA HO SƐNKYERƐNNE\n20 Ebia nea yɛasusuw ho seesei ara no ho a wubedwennwen no bɛboa wo ma woahyira wo ho so ama Yehowa wɔ mpaebɔ mu. Ɛsɛ sɛ obiara a ɔdɔ Onyankopɔn ampa ara no san “pae mu ka kɔ nkwagye mu.” (Romafo 10:10) Wobɛyɛ eyi dɛn?\nSo woahyira wo ho so ama Onyankopɔn wɔ mpaebɔ mu?\n21 Ka kyerɛ w’asafo mu mpanyimfo ntam nkitahodifo no sɛ wopɛ sɛ wobɔ asu. Ɔbɛyɛ nhyehyɛe ma asafo mu mpanyimfo bi ne wo asusuw Bible mu mfitiase nkyerɛkyerɛ ho nsɛmmisa bi ho. Sɛ saa mpanyimfo no gye tom sɛ wofata a, wɔbɛma woahu sɛ wubetumi abɔ asu wɔ nhyiam a edi hɔ ase.* Wɔma ɔkasa a ɛkyerɛkyerɛ nea asubɔ kyerɛ mu wɔ nhyiam a ɛtete saa ase. Afei ɔkasafo no ma wɔn a wɔrebɛbɔ asu no nyinaa bua nsɛmmisa abien bi a asete nyɛ den na wɔnam so “pae mu ka” wɔn gyidi kyerɛ.\n22 Ɛyɛ asubɔ na ɛma wohu wo sɛ obi a woahyira wo ho so ama Onyankopɔn, na woyɛ Yehowa Dansefo. Wɔde wɔn a wɔrebɔ asu no nipadua nyinaa hyɛ nsu mu koraa de kyerɛ sɛ wɔahyira wɔn ho so ama Yehowa.\nNEA W’ASUBƆ KYERƐ\n23 Yesu kae sɛ wɔbɛbɔ n’akyidifo asu wɔ “Agya ne Ɔba ne honhom kronkron din mu.” (Mateo 28:19) Eyi kyerɛ sɛ nea ɔrebɛbɔ asu no gye Yehowa Nyankopɔn ne Yesu Kristo tumi tom. (Dwom 83:18; Mateo 28:18) Na ogye dwuma a Onyankopɔn honhom kronkron anaa tumi a ɔde yɛ adwuma no di nso tom.—Galatifo 5:22, 23; 2 Petro 1:21.\nAsubɔ kyerɛ sɛ yɛawu ama yɛn kan abrabɔ anaasɛ yɛagyae, na afei yɛaba nkwa mu sɛ yɛbɛyɛ Onyankopɔn apɛde\n24 Nanso, asubɔ nyɛ aguare kɛkɛ. Egyina hɔ ma biribi a ɛho hia paa. Nsu mu a wɔde wo hyɛ no kyerɛ sɛ woawu ama wo kan abrabɔ, anaasɛ woagyae. Sɛ woyi wo fi nsu no mu a, ɛkyerɛ sɛ sɛnkyerɛnne kwan so no afei de woaba nkwa mu sɛ worebɛyɛ Onyankopɔn apɛde. Kae nso sɛ, ɛyɛ Yehowa Nyankopɔn ankasa na woahyira wo ho so ama no na ɛnyɛ adwuma, nnipa, anaa ahyehyɛde bi. W’ahosohyira ne w’asubɔ no yɛ adamfofa a emu yɛ den a wo ne Onyankopɔn benya no mfiase.—Dwom 25:14.\n25 Nanso asubɔ nkyerɛ sɛ wubenya nkwa ɔkwan biara so. Ɔsomafo Paulo kyerɛwee sɛ: “Monkɔ so mfa osuro ne ahopopo nyɛ mo ankasa nkwagye ho adwuma.” (Filipifo 2:12) Asubɔ yɛ mfiase ara kwa. Asɛm no ne sɛ, Wobɛyɛ dɛn de wo ho asie Onyankopɔn dɔ mu? Yebenya ɛho mmuae wɔ ti a etwa to no mu.\nSɛ wɔrebɔ Kristofo asu a, wɔde wɔn hyɛ nsu mu koraa, na wɔmfa nsu mpetepete wɔn so kɛkɛ.—Mateo 3:16.\nNea efi anammɔn a obi tu na ama wɔabɔ no asu ase ne sɛ obenya nimdeɛ na wada gyidi adi na afei wasakra n’adwene, adan ne ho na wahyira ne ho so ama Onyankopɔn.—Yohane 17:3; Asomafo Nnwuma 3:19; 18:8.\nSɛ wubehyira wo ho so ama Yehowa a, ɛsɛ sɛ wopa wo ho akyi sɛnea nkurɔfo bi yɛe bedii Yesu akyi no.—Marko 8:34.\nAsubɔ kyerɛ sɛ woawu ama wo kan abrabɔ anaasɛ woagyae, na woaba nkwa mu sɛ wobɛyɛ Onyankopɔn apɛde.—1 Petro 4:2.\n* Wɔbɔ asu wɔ Yehowa Adansefo nhyiam nketewa ne akɛse nyinaa ase.\n1. Dɛn nti na Etiopiani piani no kae sɛ wɔmmɔ no asu?\n2. Dɛn nti na ɛsɛ sɛ wususuw asubɔ ho anibere so?\n3. (a) Ahyɛde bɛn na Yesu de maa n’akyidifo? (b) Ɔkwan bɛn na wɔfa so bɔ obi asu wɔ nsu mu?\n4. Dɛn na nsu mu asubɔ kyerɛ?\n5. (a) Dɛn ne ade a edi kan a ɛsɛ sɛ obi yɛ na ama wafata ama asubɔ? (b) Dɛn nti na Kristofo nhyiam ahorow ho hia?\n6. Ɛsɛ sɛ wunya Bible mu nimdeɛ kodu he ansa na woafata ama asubɔ?\n7. Ɛsɛ sɛ Bible a wusua no ka wo dɛn?\n8. Dɛn na ɛbɛkanyan wo ma woaka nea woasua no ho asɛm akyerɛ afoforo?\n9, 10. (a) Henanom na wubetumi afi ase aka Bible mu nokware no ho asɛm akyerɛ wɔn? (b) Sɛ wopɛ sɛ wo ne Yehowa Adansefo bom yɛ asɛnka adwuma no bi a, dɛn na ɛsɛ sɛ woyɛ?\n11. Nsakrae bɛn na ebia ebehia sɛ ebinom yɛ ansa na wɔafata sɛ wɔyɛ asɛnka adwuma no bi?\n12. Dɛn nti na adwensakra ho hia?\n13. Dɛn na wo ho a wobɛdan no kyerɛ?\n14. Ade a ɛho hia bɛn na ɛsɛ sɛ woyɛ ansa na woabɔ asu?\n15, 16. Dɛn na wo ho so a wubehyira ama Onyankopɔn no kyerɛ, na dɛn na ɛma obi yɛ eyi?\n17. Ɛbɛyɛ sɛ dɛn nti na ebinom twentwɛn wɔn nan ase sɛ wobehyira wɔn ho so ama Onyankopɔn?\n18. Dɛn na ebetumi akanyan wo ma woahyira wo ho so ama Yehowa?\n19. Dɛn nti na ɛnsɛ sɛ wusuro sɛ wubehyira wo ho so ama Onyankopɔn?\n20. Dɛn nti na yɛn ho so a yehyira ma Yehowa no ntumi nkɔ so nyɛ kokoam adeyɛ?\n21, 22. Wobɛyɛ dɛn atumi ‘apae mu aka wo’ gyidi akyerɛ?\n23. Dɛn na asu a wɔbɛbɔ wo wɔ “Agya ne Ɔba ne honhom kronkron din mu” no kyerɛ?\n24, 25. (a) Dɛn na asubɔ gyina hɔ ma? (b) Asɛmmisa bɛn na ɛsɛ sɛ yenya ho mmuae?


Mfatoho Mmienu a Ɛfa Bobeturo ne Akuafo Ho | Yesu Asetena\nBobeturo Ho Mfatoho Mmienu\nMATEO 21:28-46 MARKO 12:1-12 LUKA 20:9-19\nMFATOHO A ƐFA AGYA BI NE NE MMA MMIENU HO\nMFATOHO A ƐFA BOBETURO AKUAFO HO\nYɛbɛkae a, bere a Yesu kɔɔ asɔrefie hɔ a asɔfo ne mpanimfoɔ no bisaa no baabi a ɔnyaa ne tumi fii no, ɔbɔɔ wɔn asɛm no gui. Sɛnea Yesu yii wɔn ano no maa wɔn nsɛm nyinaa kaa wɔn tirim. Ɛno akyi no, ɔmaa mfatoho bi maa wɔn suban daa adi.\nYesu kaa sɛ: “Na ɔbarima bi wɔ mma mmienu. Ɔkɔɔ deɛ ɔdi kan no nkyɛn kɔkaa sɛ, ‘Ɔba, kɔ bobeturo no mu kɔyɛ adwuma nnɛ.’ Ɔbuaa sɛ, ‘Agya, mɛkɔ,’ nanso wankɔ. Ɔkɔɔ deɛ ɔtɔ so mmienu no nkyɛn kɔkaa saa ara. Ɔyii no ano sɛ, ‘Merenkɔ.’ Ɛno akyi no ɔnuu ne ho na ɔkɔeɛ. Wɔn mmienu no mu hwan na ɔyɛɛ deɛ ne papa pɛ?” (Mateo 21:28-31) Saa asɛm no ho mmuaeɛ nyɛ den. Ɛyɛ ɔba a ɔtɔ so mmienu no; ɔno na akyiri yi ɔsakra yɛɛ ne papa apɛde.\nEnti Yesu ka kyerɛɛ n’atamfo no sɛ: “Nokorɛm mese mo sɛ togyefoɔ ne nnwamanfoɔ redi mo anim akɔ Onyankopɔn ahennie mu.” Towgyefo ne nnwamanfoɔ no, ahyɛase no na wɔmpɛ sɛ wɔsom Onyankopɔn. Nanso akyiri yi wɔsakra bɛsom no sɛnea ɔba a ɔto so mmienu no sesaa n’adwene no. Nyamesom mpanimfoɔ no deɛ, wɔte sɛ ɔba a ɔdi kan no. Wɔde wɔn ano kaa sɛ wɔsom Onyankopɔn, nanso na wɔntee da. Enti Yesu kaa sɛ: “Yohane [Suboni] baa mo nkyɛn tenenee kwan so, nanso moannye no anni. Na togyefoɔ ne nnwamanfoɔ no gyee no diiɛ, na mo, mohunuu yei deɛ, nanso moannu mo ho annye no anni.”—Mateo 21:31, 32.\nYesu maa mfatoho foforo. Saa mfatoho no ma yɛhu sɛ, sɛ som kɛkɛ mpo na nyamesom mpanimfoɔ no mpɛ sɛ wɔsom Onyankopɔn a, anka ɛyɛ. Ná wɔn tirim nso yɛ sum. Yesu mfatoho no ne sɛ: “Ɔbarima bi yɛɛ bobeturo gyee ho ban, na ɔtuu nsã-kyi-amena wom too aban na ɔde gyaa akuafoɔ, na ɔtuu kwan. Na berɛ duruiɛ no, ɔsomaa akoa bi kɔɔ akuafoɔ no nkyɛn sɛ ɔnkɔgye bobeturo no mu aba no bi mfiri akuafoɔ no nkyɛn. Nanso wɔkyee no hwee no pamoo no maa ɔde nsapan kɔeɛ. Na ɔsan somaa akoa foforɔ kɔɔ wɔn nkyɛn; na ɔno nso wɔde adeɛ bɔɔ ne tirim guu n’anim ase. Na ɔsomaa foforɔ, na ɔno deɛ wɔkum no; ne afoforɔ pii nso, na wɔhwee wɔn mu binom kunkum ebinom.”—Marko 12:1-5.\nYesu mfatoho no, nkurɔfo no tee ase anaa? Ebia wɔkaee asɛm bi a na Yesaia aka dada. Yesaia kaa sɛ: “Asafo Yehowa bobeturo ne Israel fie, na n’afuo a n’ani kũ ho ne Yuda mmarima. Ɔhwɛɛ atemmuo kwan, nanso mmarato na ɔhunuiɛ; ɔhwehwɛɛ adetenenee, nanso esũ ne nteateamu na ɔteeɛ.” (Yesaia 5:7) Saa asɛm no ne Yesu mfatoho no hyia. Yehowa ne bobeturo wura no, na bobeturo no ne Israel man a Onyankopɔn de Mmara no bɔɔ wɔn ho ban no. Yehowa somaa n’adiyifo sɛ wɔnkyerɛkyerɛ ne nkurɔfo na wɔmmoa wɔn mma wɔnso aba pa.\nNanso, “akuafoɔ” no guu “nkoa” no anim ase kunkum wɔn. Yesu kyerɛɛ mu sɛ: “Na aka onipa baako, [bobeturo wura no ba] a ɔdɔ no. Ɔsomaa no kɔɔ wɔn nkyɛn deɛ ɛtwa toɔ kaa sɛ, ‘Wɔbɛfɛre me ba no.’ Nanso akuafoɔ no keka kyerɛɛ wɔn ho sɛ, ‘Oyi ne ɔdedifoɔ no. Mommra mma yɛnku no na agyapadeɛ no mmɛyɛ yɛn dea.’ Enti wɔkyee no kum no.”—Marko 12:6-8.\nAfei Yesu bisaa wɔn sɛ: “Ɛdeɛn na bobeturo wura no bɛyɛ?” (Marko 12:9) Nyamesom mpanimfoɔ no buaa sɛ: “Ɛsiane sɛ wɔyɛ nnipa bɔne nti, ɔbɛsɛe wɔn pasaa na wagye bobeturo no ama akuafoɔ foforɔ a sɛ ɛso aba a wɔde bɛma no.”—Mateo 21:41.\nWɔn mmuaeɛ no kyerɛ sɛ wɔn ara buu wɔn ho atɛn, efisɛ Yehowa “bobeturo” no gyina hɔ ma Israel man no, enti “akuafoɔ” a wɔreyɛ adwuma wɔ bobeturo no mu no, na wɔn nso ka ho. Aba a na Yehowa pɛ sɛ saa akuafo no so no bi ne sɛ wɔbɛgye ne Ba a ɔne Mesia no adi. Yesu hwɛɛ nyamesom mpanimfoɔ no anim ka kyerɛɛ wɔn sɛ: “Monkenkanee twerɛsɛm yi da anaa, ‘Ɛboɔ a adansifoɔ poeɛ no, ɛno na abɛyɛ tweatiboɔ. Yehowa hɔ na yei fire, na ɛyɛ nwanwa wɔ yɛn ani so’?” (Marko 12:10, 11) Afei Yesu waee asɛm no anim sɛ: “Yei nti na meka kyerɛ mo sɛ, wɔbɛgye Onyankopɔn ahennie afiri mo nsam na wɔde ama ɔman a ɛbɛso aba.”—Mateo 21:43.\nAkyerɛwfo ne asɔfo mpanimfoɔ no huu sɛ “wɔn nti na [Yesu yɛɛ] mfatoho yi.” (Luka 20:19) Yesu ne “ɔdedifoɔ” no, na nea ɔkae yi nti wɔnyaa no a, anka wɔbɛkum no wɔ hɔ ara. Nanso na wɔsuro sɛ wɔbɛkum no saa bere no, efisɛ na nkurɔfokuw no bu no sɛ ɔyɛ odiyifo.\nMma mmienu a wɔwɔ Yesu mfatoho mu no gyina hɔ ma hwannom?\nMfatoho a ɛtɔ so mmienu no mu no, hwannom ne “bobeturo wura no,” “bobeturo no,” “akuafoɔ no,” “nkoa” no, ne “ɔdedifoɔ no”?\nDɛn na ɛda hɔ retwɛn “akuafoɔ no”?


Daniel 11 AKCB - Matteus 11 LB\n1Na Mediani Dario ahenni afe a edi kan no, misii gyinae sɛ megyina nʼakyi na mabɔ ne ho ban.)\nAnafo Fam Ne Atifi Fam Ahemfo\n2“Na afei, mɛka mu nokware akyerɛ wo: ahemfo baasa bɛsɔre wɔ Persia, wɔn akyi no, nea ɔto so anan a obenya ne ho akyɛn nkae no bɛsɔre. Ɔde nʼahonya mu ahoɔden behwanyan obiara atia Hela ahenni. 3Afei ɔhene kɛse bi bɛsɔre wɔ tumi mu a ɔbɛyɛ nea ɔpɛ. 4Ne ba no akyi, wɔbɛkyekyɛ nʼaheman no mu anan. Ɛrenkɔ nʼasefo nkyɛn, na ɔrennya tumi a na ɔwɔ no, efisɛ wobetutu nʼaheman no ase de ama afoforo.\n5“Ɔhene a ɔwɔ anafo fam no bɛyɛ den, nanso nʼasafohene no mu baako bɛyɛ den asen no na ɔde tumi a ɛyɛ den bedi ahemman no so. 6Mfe bi akyi no, wɔbɛyɛ ayɔnko. Ɔhene a ɔwɔ anafo fam no babea bɛkɔ ɔhene a ɔwɔ atifi fam no nkyɛn akɔyɛ nnamfofa apam; nanso ɔbabea no renkura ne tumi mu bio, na ɔhene a ɔwɔ atifi fam ne ne tumi nso rennyina. Saa mmere no mu no, wobeyi ɔhene babea, adehye a wɔka ne ho, nʼagya ne nea ogyinaa nʼakyi nyinaa no ama.\n7“Obi a ofi anafo fam babea abusua mu bɛsɔre asi nʼanan mu. Na ɔde dɔm bɛba abɛhyɛn ɔhene a ɔwɔ atifi fam aban no mu na ɔne wɔn ako na wadi wɔn so nkonim. 8Ɔbɛfa wɔn anyame, ahoni a wɔde dade ayɛ ne wɔn ademude a wɔde dwetɛ ne sikakɔkɔɔ ayɛ akɔ Misraim. Na mfe bi mu no, ɔbɛtwe ne ho afi ɔhene a ɔwɔ atifi fam no ho. 9Afei ɔhene a ɔwɔ atifi fam no bɛtow ahyɛ ɔhene a ɔwɔ anafo fam no so, nanso ɔbɛsan nʼakyi akɔ nʼankasa asase so. 10Ne mmabarima besiesie wɔn ho ama ɔko na wɔde asraafo dɔm kɛse bɛkɔ te sɛ asu a ayiri, akɔko ara akodu atamfo no aban no ho.\n11“Afei ɔhene a ɔwɔ anafo fam no de abufuw kɛse bɛsɔre na wako atia ɔhene a ɔwɔ atifi fam a ɔno nso wɔ asraafo dɔm kɛse, na obedi wɔn so nkonim. 12Sɛ wɔde asraafo no kɔ a, ahantan bɛhyɛ anafo fam hene no ma, na obekunkum mpempem, nanso ne nkonimdi no renkyɛ. 13Ɔhene a ɔwɔ atifi fam nso bɛboa asraafo afoforo a wɔdɔɔso sen kan de no, na mfirihyia bebree akyi no, ɔde asraafo dɔm kɛse a wɔwɔ akode betu ɔsa.\n14“Saa mmere no mu, bebree bɛsɔre atia ɔhene a ɔwɔ anafo fam. Wɔn a wodi akakabensɛm wɔ wʼankasa wo nkurɔfo mu no bɛtew atua sɛnea ɛte wɔ anisoadehu no mu no, nanso wɔrenni nkonim. 15Afei ɔhene a ɔwɔ atifi fam no bɛba abesisi mpie na ɔbɛko agye kuropɔn a wɔagye ho ban no. Asraafo a wɔwɔ anafo fam no rennya ahoɔden nko, na wɔn a wɔyɛ den wɔ wɔn mu no mpo rentumi nnyina ɔko no ano. 16Ɔfowni no bɛyɛ nea ɔpɛ na obiara rentumi nnyina nʼanim. Obegye Asase Fɛɛfɛ no abɔ so, na obenya tumi a ɔde bɛsɛe no. 17Ɔbɛyɛ nʼadwene sɛ ɔde ahoɔden a ɔwɔ wɔ nʼahenni no mu nyinaa bɛba, na afei ɔne ɔhene a ɔwɔ anafo fam no akɔyɛ nnamfofa apam. Ɔde ne babea bɛma no aware, na ɔnam so agu nʼahenni no, nanso nʼatirimpɔw yi renyɛ yiye na ɛremmoa no. 18Afei ɔde nʼani bɛkyerɛ mpoano aman so, na wadi mu bebree so nkonim, nanso, ɔsahene bi de ɔhene yi ahomaso bɛba awiei na wadan abɔ no. 19Eyi akyi no, ɔde nʼani bɛkyerɛ aban a ɛwɔ nʼasase so no, nanso obehintiw ahwe ase, na wɔrenhu no bio.\n20“Nea obedi nʼade no bɛsoma towgyeni, sɛnea ɛbɛyɛ a obenya nea ɛbɛma nʼahenni no anuonyam atena hɔ. Mfirihyia kakra bi akyi no, wɔbɛsɛe no; nanso ɛremfi abufuw anaa ɔko mu.\n21“Obi a wommu no na ɔnyɛ ɔdehye na obedi nʼade. Ɔbɛtow ahyɛ ahenni no so bere a so nnipa no asom adwo wɔn, na ɔde nnaadaa agye. 22Afei ɔbɛtɔre asraafo dɔm a wontumi nkan wɔn dodow no ase. Wɔbɛsɛe asraafo no ne ɔhenebabarima a ɔhyɛ bɔhyɛ no ase no. 23Wɔne no yɛ apam wie a, ɔnam nnaadaa kwan so benya nnipa kakraa bi na wapere tumi. 24Sɛ amantam a wɔyɛ adefo no te nka sɛ wɔn asom adwo wɔn a, ɔbɛtow ahyɛ wɔn so, na nea nʼagyanom ne ne nenanom antumi anyɛ no, ɔbɛyɛ. Ɔbɛkyekyɛ asade ne ahonyade ama nʼakyidifo. Ɔbɛbɔ pɔw atu aban agu, nanso ɛbɛyɛ nna tiaa bi mu.\n25“Obenya asraafo dɔm kɛse na wanya ahoɔden ne akokoduru asɔre atia ɔhene a ɔwɔ anafo fam. Ɔhene a ɔwɔ anafo fam no de asraafo a wɔdɔɔso na wɔyɛ den betu ɔsa, nanso ɔrentumi nnyina, esiane pɔw ahorow a wɔabɔ de atia no nti. 26Wɔn a ɔhene bɔ wɔn akɔnhama no bɛbɔ mmɔden sɛ wobehuan nʼase antweri; wobetwiw afa ɔhene no asraafo no so, na bebree nso bɛtotɔ wɔ ɔko mu. 27Ahemfo baanu a bɔne adi wɔn ti mu dɛm bɛtena ɔpon baako ho, adi atoro akyerɛ wɔn ho wɔn ho, nanso ɛrenkosi hwee, efisɛ awiei no bɛba ne bere a wɔahyɛ no. 28Ɔhene a ɔwɔ atifi fam no de ahonyade bebree bɛsan akɔ ne man mu, nanso ne koma rempɛ apam kronkron no. Ɔbɛyɛ biribi atia apam kronkron no na wasan akɔ ne man mu.\n29“Bere a wɔahyɛ no du a, ɔbɛtow ahyɛ anafo aman no so bio, nanso saa bere yi de, ɛrenyɛ yiye mma no sɛ kan no. 30Ahyɛn a wofi aman a ɛwɔ mpoano wɔ atɔe fam no bɛko atia no, na nʼabasa mu bebu. Enti ɔbɛsan nʼakyi na ɔde nʼabufuw akowie apam kronkron no so, na ɔne wɔn a wɔpo apam kronkron no bɛyɛ baako.\n31“Na nʼasraafo bɛsɔre. Wobegu asɔredan no aban ho fi, na wɔagu daa daa afɔrebɔ no. Wɔde abusude a ɛde ɔsɛe ba besi anan mu. 32Ɔde nnaadaa bɛkɔ so asɛe wɔn a wobu apam no so, nanso wɔn a wonim wɔn Nyankopɔn no bɛsɔre atia no denneennen.\n33“Anyansafo bɛkyerɛkyerɛ bebree, nanso bere bi mu no, wɔbɛtotɔ wɔ afoa ano, wɔbɛhyew wɔn, wɔbɛfa wɔn nnommum anaa wɔbɛfom wɔn nneɛma. 34Sɛ wɔhwe ase a, wobenya mmoa kakra, na bebree a wonni nokware bɛkɔ akɔdɔm wɔn. 35Anyansafo no mu bi behintihintiw. Ɛnam so bɛma wɔasiesie wɔn, ahohoro wɔn ho fi na wɔayɛ wɔn a wɔn ho nni nkekae akosi awiei bere no, efisɛ ɛbɛba bere a wɔahyɛ no.\nƆhene A Ɔma Ne Ho So\n36“Ɔhene no bɛyɛ nea ɔpɛ, ɔbɛma ne ho so, ayɛ ne ho ɔkɛse asen onyame biara, na waka nea obi ntee da afa anyame mu Nyame no ho. Obenya nkɔso akosi sɛ abufuw bere no bɛba awiei, efisɛ ɛsɛ sɛ nea wɔahyɛ ato hɔ no ba mu. 37Obebu nʼagyanom anyame animtiaa. Ɔremfa mmea no nyame a wɔdɔ no anaa onyame foforo biara nyɛ hwee, na mmom ɔbɛma ne ho so aboro wɔn nyinaa so. 38Ɔde aban no nyame, nyame a nʼagyanom nnim besi wɔn anan mu; ɔde sikakɔkɔɔ, dwetɛ, aboɔdemmo ne akyɛde a ɛsom bo bedi no ni. 39Ɔde mmoa a onya fi ananafo nyame hɔ no bɛtow ahyɛ aban a ɛyɛ den pa ara so, na wɔn a wogye no to mu no, ɔbɛhyɛ wɔn anuonyam. Obedi nnipa bebree so, na ɔbɛkyekyɛ asase no mu de ayɛ akatua.\n40“Awiei no du a, ɔhene a ɔwɔ anafo fam no ne no bɛko, na ɔhene a ɔwɔ atifi fam no nso de nteaseɛnam, apɔnkɔsotefo ne po so asraafo bebree behyia no. Ɔbɛtow ahyɛ aman bebree so na watwiw afa wɔn so te sɛ nsuyiri. 41Ɔbɛtow ahyɛ Asase Fɛfɛ no so. Aman bebree bɛtotɔ ase, nanso wobegye Edom, Moab ne Amon mu fa kɛse afi ne nsam. 42Ɔde ne tumi bɛkɔ aman bebree so; na Misraim remfi mu tɔtrɔtɔɔ. 43Ɔde ne nsa bɛto ademude a ɛyɛ sikakɔkɔɔ, dwetɛ ne Misraim ahonyade nyinaa so, na Libiafo ne Etiopiafo ayɛ nʼasomfo. 44Nanso amanneɛ a ɔbɛte afi apuei ne atifi fam bɛbɔ no hu, na ɔde abufuwhyew befi akɔ akɔsɛe bebree atɔre wɔn ase. 45Ɔbɛhoro nʼadehye ntamadan wɔ po no ne bepɔw kronkron fɛɛfɛ no ntam. Na nʼawiei bɛba a ɔrennya mmoa biara.\nAKCB : Daniel 11


Wɔkyekyɛɛ asaase a ɛwɔ Yordan atɔe fam no (1-5)\nKaleb nyaa Hebron sɛ n’agyapade (6-15)\n14 Eyi ne agyapade a Israelfo nyae wɔ Kaanan asaase so a ɔsɔfo Eleasar ne Nun ba Yosua ne Israel agyanom mmusua mu mpanyimfo kyɛ maa wɔn.+ 2 Wɔbɔɔ ntonto de kyɛɛ agyapade no+ maa mmusuakuw akron ne fã no,+ sɛnea na Yehowa nam Mose so ahyɛ no. 3 Ná Mose de mmusuakuw abien ne fã no agyapade ama wɔn dedaw wɔ Yordan agya.*+ Lewifo de, wamma wɔn agyapade no bi wɔ wɔn mu.+ 4 Wɔfaa Yosef asefo sɛ mmusuakuw abien,+ Manase ne Efraim.+ Wɔantwa asaase no bi amma Lewifo no, gye nkurow+ a wɔbɛtena mu ne ɛho nsaase a wɔn nyɛmmoa bedidi so na wɔde wɔn nneɛma agu so.+ 5 Enti Israelfo no kyekyɛɛ asaase no sɛnea na Yehowa ahyɛ Mose no. 6 Afei Yuda mmarima baa Yosua nkyɛn wɔ Gilgal,+ na Kenisini Yefune ba Kaleb+ ka kyerɛɛ no sɛ: “Wo ara wunim asɛm a Yehowa ka faa me ne wo ho+ kyerɛɛ nokware Nyankopɔn nipa Mose+ wɔ Kades-Barnea.+ 7 Bere a Yehowa akoa Mose somaa me fii Kades-Barnea sɛ menkɔhwɛ asaase no,+ na madi mfe 40, na mesan bae de asɛm a ɛwom biara bɛtoo n’anim.*+ 8 Me nuanom a me ne wɔn kɔe no maa nnipa no koma tui;* nanso me de, mede me koma nyinaa* dii Yehowa me Nyankopɔn akyi.+ 9 Saa da no, Mose kaa ntam sɛ: ‘Asaase a wode wo nan sii so no bɛyɛ wo ne wo mma agyapade daa, efisɛ wode wo koma nyinaa adi Yehowa me Nyankopɔn akyi.’+ 10 Na sɛnea Yehowa hyɛɛ bɔ no,+ wama matena ase+ mfe 45 ni, efi bere a Yehowa hyɛɛ Mose bɔ no, bere a na Israelfo nam sare so no.+ Ɛnnɛ meda so te ase, na madi mfe 85. 11 Ɛnnɛ meda so wɔ ahoɔden te sɛ da a Mose somaa me no. Ahoɔden a na mewɔ saa bere no, seesei saa ara na ɛte; metumi de akɔ ɔko asan de ayɛ nneɛma foforo. 12 Enti fa asaase a ɛwɔ bepɔw so a Yehowa hyɛɛ ho bɔ saa da no ma me. Ɛwom, saa da no wotee sɛ Anakfo+ wɔ hɔ, na wɔwɔ nkurow akɛse a wɔabɔ ho ban.+ Nanso minim sɛ Yehowa bɛka me ho,+ na mɛpam wɔn* sɛnea Yehowa kae no.”+ 13 Enti Yosua hyiraa Yefune ba Kaleb, na ɔde Hebron maa no sɛ n’agyapade.+ 14 Ɛno nti na ɛde besi nnɛ, Hebron yɛ Kenisini Yefune ba Kaleb agyapade no, efisɛ ɔde ne koma nyinaa dii Israel Nyankopɔn Yehowa akyi.+ 15 Kan no, na wɔfrɛ Hebron sɛ Kiriat-Arba+ (ná Arba yɛ Anakfo mu ɔkatakyi). Na wɔanko wɔ asaase no so bio.+\n^ Nt., “asɛm a ɛwɔ me komam biara bɛtoo n’anim.”\n^ Nt., “maa nnipa no koma nanee.”\n^ Anaa “metu wɔn.”


Hiob 39 | Intanɛt So Bible| Wiase Foforɔ Nkyerɛaseɛ\nMmoa a Onyankopɔn bɔɔ wɔn no ma yehu sɛ nnipa nnim hwee (1-30)\nAbotan so mpɔnkye ne ɔwansan (1-4)\nSare so afurum (5-8)\nAkorɔma ne ɔkɔre (26-30)\n39 “Wunim bere a bepɔw so mpɔnkye de wo?+ Na woahu sɛ ɔwansan rewo pɛn?+ 2 Wubetumi akan abosome dodow a wɔn mma di wɔ wɔn yam? Wunim bere a wɔde wo? 3 Wɔkotow wo wɔn mma,Na wɔn awo mu yaw no to twa. 4 Wɔn mma nya ahoɔden, na wonyinyin wɔ wuram;Wopue kɔ, na wɔnsan mma wɔn nkyɛn bio. 5 Hena na ɔma sare so afurum de ne ho?+Na hena na ɔsan sare so afurum nhama? 6 Mede sare so ayɛ ne fi,Na mede nkyene kurow ayɛ ne tenabea. 7 Ɔmfa gyegyeegye a ɛwɔ kurow mu nyɛ hwee;Ɔnte nea ɔka no kɔ adwuma no nteɛteɛm. 8 Okyinkyin mmepɔw so hwehwɛ adidibea;Ɔhwehwɛ wura biara a ɛyɛ frɔmfrɔm. 9 Wohwɛ a, ɛkoɔ* bɛpene so asom wo?+ Anaa ɔbɛda buw a woabobɔ* mu anadwo? 10 Wubetumi de hama akyekyere ɛkoɔ ama watwa nkofi nteaanteaa ama wo?Anaa obedi w’akyi afuntum wɔ obon mu? 11 Wode wo ho bɛto n’ahoɔden dodow so,Na wode w’adwuma kɛse ahyɛ ne nsa? 12 Wubenya ne mu awerɛhyem sɛ ɔde wo nnɔbae* bɛbrɛ wo?Na ɔbɛboaboa ano aba w’awiporowbea? 13 Sohori de anigye bɔ ne ntaban mu,Nanso wohwɛ a, ne ntaban ne ne ntakra ne asukɔnkɔn de na ɛsɛ?+ 14 Efisɛ ɔtow ne nkosua gu fam,Na mfuturu mu na ɔma enya ɔhyew. 15 Ne werɛ fi sɛ obi nan betumi abobɔ no,Anaa wuram aboa bi betumi atiatia so. 16 Ɔbɔ ne mma atirimɔden; ɔyɛ wɔn te sɛ nea wɔnyɛ ne mma;+Ɛnhaw no sɛ ɔbɛbrɛ agu. 17 Efisɛ Onyankopɔn ama nyansa abɔ no,*Na wamma wannya ntease. 18 Nanso sɛ ɔsɔre, na ɔbɔ ne ntaban mu a,Ɔserew ɔpɔnkɔ ne nea ɔte no so. 19 Wo na woma ɔpɔnkɔ ahoɔden?+ Anaa wo na wode nwi hyehyɛ ne kɔn mu? 20 Wubetumi ama wahuruhuruw sɛ ntutummɛ? Sɛ ɔporow ne hwene mu a, ɛyɛ hu paa.+ 21 Ɔde ne nan pempem fam wɔ obon mu, na ɔde ahoɔden huruhuruw;+Ɔde anibere kɔ ɔko.*+ 22 Ohu ade a ɛyɛ hu a, ɔserew, na onsuro hwee.+ Na onguan mfi sekan ano. 23 Agyan wosow wɔ no so,Peaw ne pɛmɛ twa yerɛwyerɛw. 24 Ne ho pere no, na ogye bum kɔ n’anim,*Sɛ ɔte abɛn nnyigyei a, ontumi nnyina faako.* 25 Sɛ ɔte abɛn a, ɔka sɛ, ‘Ahãã!’ Ɔko wɔ akyirikyiri mpo a, ɔte ne hua,Na ɔte asahene nteɛteɛm ne ɔko nteɛm.+ 26 Wo nyansa nti na akorɔma tu fãã,Na ɔtrɛw ne ntaban mu kyerɛ anaafo anaa? 27 Anaa wo na woma ɔkɔre tu kɔ soro,+Na ɔkɔyɛ ne berebuw wɔ sorosoro?+ 28 Bepɔw so na ɔda anadwo,Ɔte bepɔw atifi tɔnn wɔ ɔbotan so.* 29 Ɛhɔ na ofi hwehwɛ aduan;+N’ani hu ade wɔ akyirikyiri. 30 Na ne mma fifew mogya;Baabi a afunu wɔ no, ɛhɔ na ɔwɔ.”+\n^ Anaa “wuram nantwi.”\n^ Anaa “ɔbɛda wo mmoa adididaka.”\n^ Nt., “w’aba.”\n^ Nt., “ama ne werɛ afi nyansa.”\n^ Nt., “Opue kohyia akode.”\n^ Nt., “ɔmene asaase.”\n^ Ebetumi nso akyerɛ, “onnye nni.”\n^ Nt., “ɔbotan ano hwirenhwiren.”


Israelfo sare so akwantu (1-49)\nWɔkyerɛɛ wɔn sɛnea wobedi Kaananfo so nkonim (50-56)\n33 Eyi ne Israelfo akwantu ho nsɛm, bere a Mose ne Aaron dii ɔman no asraafo akuw+ anim fii Egypt asaase so+ no.+ 2 Baabi a wotu fii wɔ wɔn akwantu no mu biara, Mose yɛɛ ho kyerɛwtohɔ sɛnea Yehowa ka kyerɛɛ no no. Mmeae a wotu fii ne mmeae a wɔkɔsoɛe ni:+ 3 Bosome a edi kan, bosome no da a ɛto so 15 no,+ wotu fii Ramese.+ Ɛda a wodii Twam no,+ ade kyee ara na Israelfo de akokoduru* fii Egyptfo no nyinaa anim kɔe. 4 Saa bere yi nyinaa, na Egyptfo resie wɔn mmakan a Yehowa kunkum wɔn wɔ wɔn mu no nyinaa,+ efisɛ na Yehowa abu wɔn anyame no atɛn.+ 5 Enti Israelfo tu fii Ramese, na wɔkɔsoɛɛ Sukot.+ 6 Na wotu fii Sukot, na wɔkɔsoɛɛ Etarm+ a ɛwɔ sare no ano no. 7 Bere a wotu fii Etarm no, wɔsan wɔn akyi, na wɔde wɔn ani kyerɛɛ Pihahirot a ɛne Baal-Sefon di nhwɛanim no,+ na wɔkɔsoɛɛ Migdol anim.+ 8 Ɛno akyi no, wotu fii Pihahirot, na wɔkɔfaa ɛpo no mfinimfini+ kɔɔ sare so,+ na wɔde nnansa twaa kwan faa Etarm sare so,+ na wɔkɔsoɛɛ Mara.+ 9 Afei wotu fii Mara, na wokoduu Elim. Ná asuti 12 ne mmedua 70 wɔ Elim, enti wɔsoɛɛ hɔ.+ 10 Ɛno akyi no, wotu fii Elim, na wɔkɔsoɛɛ Ɛpo Kɔkɔɔ no ho. 11 Afei wotu fii Ɛpo Kɔkɔɔ no ho, na wɔkɔsoɛɛ Sin sare so.+ 12 Bere a wotu fii Sin sare so no, wɔkɔsoɛɛ Dofka. 13 Akyiri yi, wotu fii Dofka, na wɔkɔsoɛɛ Alus. 14 Ɛno akyi no, wotu fii Alus, na wɔkɔsoɛɛ Refidim.+ Nanso na nsu biara nni hɔ a nnipa no bɛnom. 15 Afei wotu fii Refidim, na wɔkɔsoɛɛ Sinai sare so.+ 16 Na wotu fii Sinai sare so, na wɔkɔsoɛɛ Kibrot-Hatawa.+ 17 Bere a wotu fii Kibrot-Hatawa no, wɔkɔsoɛɛ Haserot.+ 18 Afei wotu fii Haserot, na wɔkɔsoɛɛ Ritma. 19 Ɛno akyi no, wotu fii Ritma, na wɔkɔsoɛɛ Rimon-Peres. 20 Bere a wotu fii Rimon-Peres no, wɔkɔsoɛɛ Libna. 21 Na wotu fii Libna, na wɔkɔsoɛɛ Risa. 22 Ɛno akyi no, wotu fii Risa, na wɔkɔsoɛɛ Kehelata. 23 Bere a wotu fii Kehelata no, wɔkɔsoɛɛ Sefa Bepɔw so. 24 Afei wotu fii Sefa Bepɔw so, na wɔkɔsoɛɛ Harada. 25 Bere a wotu fii Harada no, wɔkɔsoɛɛ Makelot. 26 Ɛno akyi no, wotu+ fii Makelot, na wɔkɔsoɛɛ Tahat. 27 Afei wotu fii Tahat, na wɔkɔsoɛɛ Tera. 28 Bere a wotu fii Tera no, wɔkɔsoɛɛ Mitka. 29 Akyiri yi, wotu fii Mitka, na wɔkɔsoɛɛ Hasmona. 30 Ɛno akyi no, wotu fii Hasmona, na wɔkɔsoɛɛ Moserot. 31 Bere a wotu fii Moserot no, wɔkɔsoɛɛ Bene-Yaakan.+ 32 Na wotu fii Bene-Yaakan, na wɔkɔsoɛɛ Hor-Hagidgad. 33 Ɛno akyi no, wotu fii Hor-Hagidgad, na wɔkɔsoɛɛ Yotbata.+ 34 Akyiri yi, wotu fii Yotbata, na wɔkɔsoɛɛ Abrona. 35 Bere a wotu fii Abrona no, wɔkɔsoɛɛ Esion-Geber.+ 36 Afei wotu fii Esion-Geber, na wɔkɔsoɛɛ Sina sare so,+ kyerɛ sɛ, Kades. 37 Akyiri yi, wotu fii Kades, na wɔkɔsoɛɛ Hor Bepɔw so+ wɔ Edom asaase no hye so. 38 Na ɔsɔfo Aaron foro kɔɔ Hor Bepɔw so, sɛnea Yehowa kae no, na owui wɔ hɔ. Eyi yɛ bere a Israelfo fii Egypt asaase so no afe a ɛto so 40, bosome a ɛto so anum, bosome no da a edi kan.+ 39 Bere a Aaron wui wɔ Hor Bepɔw so no, na wadi mfe 123. 40 Saa bere no, Arad hene+ a ɔyɛ Kaananni a na ɔte Negeb wɔ Kaanan asaase so no tee sɛ Israelfo no reba. 41 Bere bi akyi no, wotu fii Hor Bepɔw so,+ na wɔkɔsoɛɛ Salmona. 42 Afei wotu fii Salmona, na wɔkɔsoɛɛ Punon. 43 Ɛno akyi no, wotu fii Punon, na wɔkɔsoɛɛ Obot.+ 44 Bere a wotu fii Obot no, wɔkɔsoɛɛ Ye-Abarim wɔ Moab hye so.+ 45 Akyiri yi, wotu fii Ayim, na wɔkɔsoɛɛ Dibon-Gad.+ 46 Afei wotu fii Dibon-Gad, na wɔkɔsoɛɛ Almon-Diblataim. 47 Bere a wotu fii Almon-Diblataim no, wɔkɔsoɛɛ Abarim mmepɔw so+ wɔ Nebo anim.+ 48 Ne korakora no, wotu fii Abarim mmepɔw so, na wɔkɔsoɛɛ Moab sare so, baabi a ɛbɛn Yordan wɔ Yeriko no.+ 49 Na wɔkɔɔ so tenaa Yordan ho, efi Bet-Yesimot kosi Abel-Sitim+ tɔnn wɔ Moab sare so. 50 Na Yehowa ne Mose kasae wɔ Moab sare so, baabi a ɛbɛn Yordan wɔ Yeriko no. Na ɔka kyerɛɛ no sɛ: 51 “Wo ne Israelfo nkasa, na ka kyerɛ wɔn sɛ, ‘Morebetwa Yordan akɔ Kaanan asaase so.+ 52 Mompam nnipa a wɔtete asaase no so nyinaa mfi mo anim, na monsɛe wɔn abo ahoni nyinaa,+ ne wɔn dade ahoni* nyinaa,+ na monsɛe wɔn sorɔnsorɔmmea* nyinaa.+ 53 Momfa asaase no na montena so, efisɛ sɛnea ɛte biara mede bɛma mo sɛ mo agyapade.+ 54 Mommɔ ntonto+ nkyɛ asaase no mma mo mmusua no sɛ wɔn agyapade. Kuw a emufo dɔɔso no, ma wɔn agyapade nyɛ kɛse, na kuw a emufo sua no, tew wɔn agyapade so.+ Baabi a obiara ntonto bɛkyerɛ no, ɛhɔ na ɛbɛyɛ n’agyapade. Mo nsa bɛka mo agyapade sɛnea mo agyanom mmusuakuw te.+ 55 “‘Na sɛ moampam wɔn a wɔtete asaase no so amfi mo anim a,+ ɛnde wɔn a mobɛma wɔaka no bɛyɛ sɛ biribi a atɔ mo ani ne nsɔe a ɛhyɛ mo mfe mu, na wɔbɛteetee mo wɔ asaase a mobɛtena so no so.+ 56 Na nea mayɛ sɛ mede bɛyɛ wɔn no, mo na mede bɛyɛ mo.’”+


2 ዜና መዋዕል 36 NASV – 2 Berɛsosɛm 36 ASCB | Biblica\n2 ዜና መዋዕል 36 NASV – 2 Berɛsosɛm 36 ASCB\n2 Berɛsosɛm 36:1-23\n1Afei, nnipa a wɔwɔ asase no so no sii Yosia babarima Yehoahas ɔhene wɔ Yerusalem.\nYehoahas Di Ɔhene Wɔ Yuda\n2Ɛberɛ a Yehoahas dii adeɛ no, na wadi mfirinhyia aduonu mmiɛnsa nanso, ɔdii adeɛ abosome mmiɛnsa pɛ. 3Misraimhene Neko a na ɔhwehwɛ apeatoɔ a ɛyɛ dwetɛ tɔno mmiɛnsa ne fa ne sikakɔkɔɔ kilogram aduasa ɛnan afiri Yuda no na ɔtuu no adeɛ so. 4Misraimhene yii Yehoahas nuabarima Eliakim sɛ ɔhene foforɔ a ɔbɛdi Yuda ne Yerusalem so, na ɔsesaa Eliakim din yɛɛ no Yehoiakim. Na Neko faa Yehoahas sɛ ɔdeduani de no kɔɔ Misraim.\nYehoiakim Di Ɔhene Wɔ Yuda\n5Yehoiakim dii adeɛ no, na wadi mfirinhyia aduonu enum, na ɔdii ɔhene Yerusalem mfirinhyia dubaako. Nanso, ɔyɛɛ bɔne wɔ Awurade ne Onyankopɔn ani so. 6Afei, Babiloniahene Nebukadnessar kɔɔ Yerusalem, kɔko faeɛ. Ɔde nkɔnsɔnkɔnsɔn guu Yehoiakim de no kɔɔ Babilonia. 7Nebukadnessar faa ademudeɛ a ɛwɔ Awurade Asɔredan no mu bi, de kɔguu nʼahemfie wɔ Babilonia.\n8Yehoiakim ahennie ho nsɛm nkaeɛ, bɔne ahodoɔ a ɔyɛeɛ ne biribiara a wɔhunu tiaa no no wɔatwerɛ, agu Israel ne Yuda Ahemfo Nwoma mu. Na ne babarima Yehoiakyin bɛdii nʼadeɛ sɛ ɔhene.\nYehoiakyin Di Ɔhene Wɔ Yuda\n9Yehoiakyin bɛdii adeɛ no, na wadi mfirinhyia dunwɔtwe, nanso ɔdii adeɛ wɔ Yerusalem abosome mmiɛnsa ne dadu pɛ. Yehoiakyin yɛɛ bɔne wɔ Awurade ani so. 10Afe a ɛdi ɛkan wɔ bosome a ɛdi ɛkan mu no, ɔhene Nebukadnessar frɛɛ Yehoiakyin sɛ ɔmmra Babilonia. Wɔfaa ademudeɛ bebree firii Awurade Asɔredan no mu de kɔɔ Babilonia saa ɛberɛ no. Na Nebukadnessar yii Yehoiakyin wɔfa Sedekia, sɛ ɔnni ɔhene wɔ Yuda ne Yerusalem.\nSedekia Di Ɔhene Wɔ Yuda\n11Ɛberɛ a Sedekia bɛdii adeɛ no, na wadi mfirinhyia aduonu baako, na ɔdii adeɛ wɔ Yerusalem mfirinhyia dubaako. 12Ɔyɛɛ bɔne wɔ Awurade, ne Onyankopɔn ani so, na wammrɛ ne ho ase wɔ odiyifoɔ Yeremia a na ɔkasa ma Awurade no anim. 13Afei, ɔsɔre tiaa ɔhene Nebukadnessar wɔ ɛberɛ a na waka ntam adi nse wɔ Onyankopɔn din mu sɛ, ɔbɛdi no nokorɛ. Na Sedekia yɛ kyenkyenee ne asoɔden, na wampɛ sɛ ɔde ne ho bɛbata Awurade, Israel Onyankopɔn ho. 14Asɔfoɔ no ntuanofoɔ nyinaa ne ɔmanfoɔ no kɔɔ so yɛɛ mmaratofoɔ. Wɔyɛɛ abosonsomfoɔ a wɔwɔ aman a atwa ahyia hɔ no nneyɛeɛ no bi, na wɔguu Awurade Asɔredan a ɛwɔ Yerusalem no ho fi.\n15Awurade, wɔn agyanom Onyankopɔn, somaa nʼadiyifoɔ sɛ wɔnkɔbɔ wɔn kɔkɔ mpɛn bebree, ɛfiri sɛ, na ɔwɔ ahummɔborɔ ma ne nkurɔfoɔ ne nʼAsɔredan no. 16Nanso, nnipa no dii saa Onyankopɔn abɔfoɔ no ho fɛ, amfa wɔn nsɛm no anyɛ hwee. Wɔdii adiyifoɔ no ho fɛ ara kɔsii sɛ Awurade abufuhyeɛ turiiɛ a biribiara antumi annwodwo ano.\n17Enti, Awurade de Babiloniahene ba bɛko tiaa wɔn. Babiloniafoɔ no kunkumm Yuda mmabunu maa mpo, wɔtaa wɔn kɔɔ Asɔredan no mu. Na wɔannya ahummɔborɔ amma nnipa no. Wɔkunkumm mmɔfra ne mpanin, mmarima ne mmaa, ahoɔdenfoɔ ne ayarefoɔ. Onyankopɔn de wɔn nyinaa maa Nebukadnessar. 18Ɔhene no sane sesaa nneɛma no nyinaa, akɛseɛ ne nketewa a na wɔde som wɔ Onyankopɔn Asɔredan mu, ne ademudeɛ a na ɛwɔ Awurade Asɔredan no mu ne ahemfie hɔ nyinaa de kɔɔ Babilonia. Ɔde mmapɔmma nyinaa nso kɔeɛ. 19Afei, nʼakodɔm no too Onyankopɔn Asɔredan no mu ogya, bubuu Yerusalem afasuo no, hyee ahemfie no nyinaa, sɛee biribiara a ɛwɔ boɔ no.\n20Nnipa kakra a wɔkaeɛ no, wɔsoaa wɔn kɔɔ Babilonia, maa wɔkɔyɛɛ ɔhene no ne ne mmammarima asomfoɔ kɔsii sɛ Persia ahennie bɛdii tumi. 21Enti, Awurade asɛm a wɔfaa Yeremia so kaeɛ no baa mu. Afei, asase no nso nyaa nʼahomegyeɛ, ɛdaa mpan mfirinhyia aduɔson sɛdeɛ odiyifoɔ no kaeɛ no.\nKores Gya Nnommumfoɔ Ɛkwan\n22Persiahene Kores adedie afe a ɛdi ɛkan mu no, Awurade maa odiyifoɔ Yeremia nkɔmhyɛ baa mu. Ɔkaa Kores akoma ma ɔtwerɛ bɔɔ no dawuro wɔ nʼahennie nyinaa mu sɛ,\n23“Sɛdeɛ Persiahene Kores ka nie:\n“ ‘Awurade, ɔsorosoro Onyankopɔn de ahennie a ɛwɔ asase so nyinaa ama me. Wayi me sɛ mensi asɔredan mma no wɔ Yerusalem wɔ Yuda asase so. Mo a moyɛ Awurade nkurɔfoɔ nyinaa, monsane nkɔ Israel nkɔdi saa dwuma yi. Awurade, mo Onyankopɔn nka mo ho.’ ”\nASCB : 2 Berɛsosɛm 36


Wɔsiesiee Yesu Amu Kɔsiee No | Yesu Asetena\nWƆYII YESU AMU FII DUA NO SO\nWƆSIESIEE AMU NO MAA NE SIE\nMMAA NO ANHU AMU NO\nYesu wuu Fida awia Nisan da a ɛtɔ so 14, na na aka kakra ama Nisan da a ɛtɔ so 15 afiri ase. Saa da no nso, na ɛyɛ Homeda. Nanso, abɔnefo mmienu a wɔsɛn Yesu nkyɛn no deɛ, na wɔnnya nwui. Saa bere no, sɛ wɔsɛn obi dua so kum no a, na Mmara no kyerɛ sɛ, wɔnnnya “n’amu no nnsɛn dua so mmma adeɛ nnkye so.” Mmom ɛsɛ sɛ wɔsie no “da no ara.”—Deuteronomium 21:22, 23.\nFida awia biara nso, wɔfrɛ no Ahoboaboa da, efisɛ saa da no na nkurɔfo de noanoa wɔn nnuane, na wɔyɛ nneɛma bi a wɔrentumi mfa nto hɔ nkɔsi sɛ Homeda bɛtwam. Saa Homeda yi deɛ, na ɛyɛ Homeda mmienu a abɛbɔ so anaasɛ Homeda “kɛseɛ.” (Yohane 19:31) Nea enti a ɛyɛ Homeda kɛseɛ ne sɛ, na Nisan da a ɛtɔ so 15 yɛ Paanoo a Mmɔreka Nnim afahyɛ no da a ɛdi kan. Afahyɛ no da a ɛdi kan biara nso yɛ Homeda. (Leviticus 23:5, 6) Afe yi deɛ, da a ɛdi kan no sii nnawɔtwe no da a ɛtɔ so nson a ɛno nso yɛ Homeda.\nYudafo no ka kyerɛɛ Pilato sɛ ɔmma wɔmmubu Yesu ne abɔnefo mmienu a wɔsɛn ne nkyɛn no nan mu na wɔnwu ntɛm. Ɛba saa a, wɔrentumi ntwe wɔn mu nhome yie, enti ɛnkyɛ koraa wɔbɛwu. Asraafo no bae no, wɔhuu sɛ Yesu awu dada, enti bere a wɔbubuu abɔnefo mmienu no nan mu no, wɔammu Yesu nan mu bi. Ɛno maa Dwom 34:20 baa mu sɛ: “Ɔhwɛ ne nnompe nyinaa so; emu baako mpo mmu.”\nNá asraafo no pɛ sɛ wɔhu sɛ Yesu awu ampa. Enti baako de peaw wɔɔ ne mfe. Baabi a ɔde wɔe no, na ɛbɛn ne koma ho. “Ntɛm ara mogya ne nsuo firi baeɛ.” (Yohane 19:34) Wei nso maa nkɔmhyɛ foforo baa mu sɛ: “Wɔhwɛ Deɛ wɔde adeɛ wɔɔ no no.”—Sakaria 12:10.\nBere a wɔbɔɔ Yesu asɛndua mu no, na “ɔdefoɔ bi” a wɔfrɛ no Yosef a ɔfiri Arimatea wɔ hɔ. Ná ɔyɛ otitiriw wɔ Sanhedrin no mu. (Mateo 27:57) Ná nkurɔfo ka ne ho asɛm sɛ ɔyɛ “nipa pa na ɔtene,” na ɔretwɛn “Onyankopɔn ahennie.” Ná “ɔyɛ Yesu suani nanso Yudafoɔ no ho suro nti ɔyɛɛ no kokoam” enti atɛn a Sanhedrin no bui no, ɔne wɔn anyɛ adwene. (Luka 23:50; Marko 15:43; Yohane 19:38) Bere a Yesu wuu wɔ dua no so no, Yosef nyaa akokoduru kɔɔ Pilato anim sɛ ɔmma wɔmfa Yesu amu mma no. Pilato bisaa ɔsraani panin no maa ɔsii no pi sɛ Yesu awu ampa. Afei ɔmaa Yosef kwan maa no kɔfaa Yesu amu no.\nYosef kɔtɔɔ nwera pa, na ɔkɔyii Yesu amu no fii dua no so, na ɔde nwera no kyekyeree amu no. Nikodemo a “berɛ a ɛdi kan no ɔbaa [Yesu] nkyɛn anadwo” no nso bɛboa maa wɔsiesiee Yesu amu no. (Yohane 19:39) Ɔde kurobo ne pɛprɛ a ne bo yɛ den bɛyɛ nkaribo ɔha na ɛba maa wɔde siesiee amu no. Ɛyɛ nnɛ a, anka ne dodow bɛboro kilogram 30. Wɔde saa nnuhwam no guguu ntoma mu de kyekyere Yesu sɛnea na Yudafo sie wɔn afunu no.\nNá Yosef wɔ ɛda bi a wɔatwa wɔ botan mu a wɔnsiee obiara wom da. Ɛhɔ na wɔde Yesu kɔtoe, na wɔde ɛboɔ kɛse bi tweree ano. Esiane sɛ na Homeda reyɛ adu nti, wɔyɛɛ no gya so gya so. Maria Magdalene ne Yakobo Kumaa maame Maria nyinaa, ɛbɛyɛ sɛ na wɔka ho na wɔsiesiee Yesu amu no. Wɔfirii hɔ no, wɔyɛɛ ntɛm kɔɔ fie “kɔsiesiee aduhwam ne ngo hwamhwam” a Homeda no twam a, wɔde bɛba abɛsiesie Yesu amu.—Luka 23:56.\nAde kyee Homeda no, asɔfo mpanimfoɔ ne Farisifo no kɔɔ Pilato nkyɛn kɔka kyerɛɛ no sɛ: “Yɛakae sɛ nkontomponi no kaa berɛ a ɔte aseɛ no sɛ, ‘Nnansa akyi no mɛsɔre.’ Enti hyɛ ma wɔmmɔ ɛda no ho ban nkɔsi ne nnansa soɔ na n’asuafoɔ no ammɛwia no anka ankyerɛ nkurɔfoɔ sɛ, ‘Wanyane afiri awufoɔ mu!’ Anka yei akyi nkontomposɛm bɛsene kane deɛ no.” Pilato ka kyerɛɛ wɔn sɛ: “Mowɔ awɛmfoɔ. Monkɔbɔ ho ban sɛdeɛ monim sɛ ɛsɛ.”—Mateo 27:63-65.\nMaria Magdalene, Yakobo maame Maria ne mmaa foforo duu hɔ Kwasida anɔpatutuutu. Wɔde nnuhwam kɔe sɛ wɔde rekɔkyekyere Yesu amu no. Wɔrekɔ no, wɔkeka kyerɛɛ wɔn ho sɛ: “Hwan na ɔbɛmuni boɔ no afiri ɛda no ano ama yɛn?” (Marko 16:3) Nanso ansa na wɔreba no, na asasewosow asi hɔ. Afei nso na Onyankopɔn bɔfo amuni boɔ no afiri hɔ, awɛmfo no kɔ, na biribiara nni ɛda no mu.\nAdɛn nti na na wɔfrɛ Fida Ahoboaboa da? Adɛn nti na na saa Homeda no yɛ Homeda “kɛseɛ”?\nDɛn na Yosef ne Nikodemo yɛɛ Yesu amu no? Ayɔnkofa bɛn na na ɛda wɔne Yesu ntam?\nAsɔfo no, dɛn na wɔkɔsrɛɛ sɛ Pilato nyɛ? Dɛn na ɛsii Kwasida anɔpatutuutu?


Числа 1 CARS - 4 Mose 1 ASCB\n1Awurade kasa kyerɛɛ Mose wɔ Ahyiaeɛ Ntomadan a ɛwɔ Sinai anweatam so. Yei siiɛ wɔ mfeɛ mmienu a Israelfoɔ firii Misraim no akyi, ɔbosome a ɛtɔ so mmienu no no ɛda a ɛdi ɛkan. Ɔkaa sɛ: 2“Gyina Israelfoɔ no mmusuakuo ne wɔn mmusua so kan wɔn nyinaa. Twerɛ ɔbarima biara din. 3Wo ne Aaron na mobɛkan mmarima a wɔadi mfeɛ aduonu no ne deɛ ɛboro saa a wɔtumi kɔ ɔsa. 4Ɔbarima a ɔfiri abusuakuo biara mu a ɔyɛ ntuanoni na ɔbɛboa mo.\n5“Mmarima a wɔbɛboa mo no edin nie:\n“Ruben abusuakuo no ntuanoni yɛ Sedeur babarima Elisur;\n6Simeon abusuakuo no ntuanoni yɛ Surisadai babarima Selumiel;\n7Yuda abusuakuo no ntuanoni yɛ Aminadab babarima Nahson;\n8Isakar abusuakuo no ntuanoni yɛ Suar babarima Netanel;\n9Sebulon abusuakuo no ntuanoni yɛ Helon babarima Eliab;\n10Yosef mmammarima no:\nEfraim abusuakuo no ntuanoni yɛ Amihud babarima Elisama;\nManase abusuakuo no ntuanoni yɛ Pedahsur babarima Gamaliel;\n11Benyamin abusuakuo ntuanoni yɛ Gideoni babarima Abidan;\n12Dan abusuakuo ntuanoni yɛ Amisadai babarima Ahieser;\n13Aser abusuakuo ntuanoni yɛ Okran babarima Pagiel;\n14Gad abusuakuo ntuanoni yɛ Deguel babarima Eliasaf;\n15Naftali abusuakuo ntuanoni yɛ Enan babarima Ahira.”\n16Yeinom ne mmarima a wɔyii wɔn firii nnipa no mu, a wɔyɛ ntuanofoɔ ma wɔn agyanom mmusua no.\n17Mose ne Aaron faa saa nnipa yi a wɔabobɔ wɔn edin yi, 18na ɛda a ɛdi ɛkan wɔ ɔbosome a ɛtɔ so mmienu no mu no, wɔfrɛɛ ɔmanfoɔ no nyinaa. Nnipa no nam wɔn mmusuakuo ne wɔn mmusua so kyerɛɛ wɔn mmusuadua na wɔtwerɛɛ mmarima a wɔadi mfeɛ aduonu ne deɛ ɛboro saa no edin mmaako mmaako 19sɛdeɛ Awurade hyɛɛ Mose no. Enti ɔkan wɔn wɔ Sinai ɛserɛ so.\n20Ruben a ɔyɛ Israel abakan asefoɔ:\nMmarima a wɔadi mfeɛ aduonu ne deɛ ɛboro saa a wɔtumi kɔ ɔsa no, wɔtwerɛɛ wɔn edin mmaako mmaako sɛdeɛ wɔn mmusua teɛ. 21Nnipa dodoɔ a wɔfiri Ruben abusuakuo mu yɛ mpem aduanan nsia ne ahanum (46,500).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin mmaako mmaako sɛdeɛ wɔn mmusua teɛ. 23Nnipa dodoɔ a wɔfiri Simeon abusuakuo mu yɛ mpem aduonum nkron ne ahasa (59,300).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 25Nnipa dodoɔ a wɔfiri Gad abusuakuo mu yɛ mpem aduanan enum ahansia ne aduonum (45,650).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 27Nnipa dodoɔ a wɔfiri Yuda abusuakuo mu yɛ mpem aduɔson ɛnan ne ahansia (74,600).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 29Nnipa dodoɔ a wɔfiri Isakar abusuakuo no yɛ mpem aduonum ɛnan ne ahanan (54,400).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 31Nnipa dodoɔ a wɔfiri Sebulon abusuakuo no mu yɛ mpem aduonum nson ne ahanan (57,400).\n32Yosef mmammarima no:\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 33Nnipa dodoɔ a wɔfiri Efraim abusuakuo no mu yɛ mpem aduanan ne ahanum (40,500).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 35Nnipa dodoɔ a wɔfiri Manase abusuakuo no mu yɛ mpem aduasa mmienu ne ahanu (32,200).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 37Nnipa dodoɔ a wɔfiri Benyamin abusuakuo no mu yɛ mpem aduasa enum ne ahanan (35,400).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 39Nnipa dodoɔ a wɔfiri Dan abusuakuo no mu yɛ mpem aduosia mmienu ne ahanson (62,700).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 41Nnipa dodoɔ a wɔfiri Aser abusuakuo no mu yɛ mpem aduanan baako ne ahanum (41,500).\nMmarima a wɔadi mfeɛ aduonu ne deɛ ɛboro saa a wɔbɛtumi akɔ ɔsa no, wɔtwerɛɛ wɔn edin sɛdeɛ wɔn mmusua teɛ. 43Nnipa dodoɔ a wɔfiri Naftali abusuakuo no mu yɛ mpem aduonum mmiɛnsa ne ahanan (53,400).\n44Yeinom ne mmarima a Mose ne Aaron ne Israel mmusuakuo dumienu no ntuanofoɔ kan wɔn. 45Israelfoɔ a na wɔadi mfeɛ aduonu anaa deɛ ɛboro saa no a wɔbɛtumi adɔm Israel akodɔm no nso, wɔgyinaa wɔn mmusua so kan wɔn. 46Na wɔn nyinaa dodoɔ yɛ mpem ahansia ne mmiɛnsa ne ahanum aduonum (603,550).\n47Mmusua a wɔwɔ Lewi abusuakuo no deɛ, wɔankan wɔn anka wɔn a aka no ho. 48Na Awurade aka akyerɛ Mose sɛ, 49“Nkan Lewifoɔ abusuakuo no, na mfa wɔn nka Israelfoɔ a wɔaka no ho. 50Fa Ahyiaeɛ Ntomadan no ho dwumadie hyɛ Lewifoɔ no nsa. Wɔnhwɛ nneɛma a wɔde asiesie mu ne deɛ ɛkeka ho nyinaa so. Wɔn na wɔbɛsoa Ahyiaeɛ Ntomadan no ne emu nneɛma, wɔbɛhwɛ so na wɔatenatena ho. 51Ɛberɛ biara a ɛsɛ sɛ wɔtu Ahyiaeɛ Ntomadan no, Lewifoɔ no na ɛsɛ sɛ wɔtutu, na baabiara a wɔde bɛsi no, wɔn na wɔbɛyɛ. Onipa foforɔ biara a ɔbɛbɛn ho no, wɔbɛkum no. 52Israel abusuakuo biara bɛnya nʼatenaeɛ ne ne frankaa. 53Lewifoɔ no bɛsisi wɔn ntomadan atwa Ahyiaeɛ Ntomadan no ho ahyia, sɛdeɛ ɛbɛyɛ a Onyankopɔn abufuhyeɛ remma Israelfoɔ no so. Lewifoɔ no na wɔbɛhwɛ Ahyiaeɛ Ntomadan no so.”\n54Israelfoɔ no yɛɛ yeinom nyinaa sɛdeɛ Awurade hyɛɛ Mose no.\nASCB : 4 Mose 1


Kristosom Trɛw Kɔɔ Aman Pii So | Nea Mmofra Betumi Asua Afi Bible Mu\nKristosom Trɛw Kɔɔ Aman Pii So\nAsomafo no tiee Yesu ahyɛde a ɛne sɛ wɔnkɔka asɛmpa no wɔ wiase nyinaa. Afe 47 Y.B. no, anuanom a wɔwɔ Antiokia no somaa Paulo ne Barnaba sɛ wɔnkɔ mmeae mmeae nkɔka asɛmpa no. Ná nnipa mmienu yi mfa asɛmpaka adwuma no nni agorɔ. Wotutuu akwan kɔɔ Asia Kumaa kɔkaa asɛmpa no. Wɔkɔɔ mmeae bi te sɛ Derbe, Listra ne Ikoniom.\nPaulo ne Barnaba kaa asɛmpa no kyerɛɛ obiara; asikafo, ahiafo, mmofra ne mpanyimfo nyinaa. Nnipa bebree gyee Kristo ho nokwasɛm no dii. Bere a Paulo ne Barnaba reka asɛmpa no akyerɛ Sergio Paulo a ɔhwɛ Kipro kurow so no, osumanni bi yɛɛ sɛ ɔbɛma wɔagyae. Nanso ɔsomafo Paulo ka kyerɛɛ osumanni no sɛ: ‘Yehowa ne wo bedi.’ Ɛhɔ ara, osumanni no ani furae. Bere a Sergio Paulo a ɔyɛ amrado no huu nea asi no, ɔbɛyɛɛ gyidini.\nPaulo ne Barnaba kaa asɛmpa no wɔ baabiara, afie afie, gua so, mmɔnten, ne hyiadan mu. Wɔsaa ɔbarima bi a wabubu agu fam yare wɔ Listra. Nnipa a wohuu saa anwonwade no, wɔn adwene yɛɛ wɔn sɛ wɔyɛ anyame, enti wɔyɛɛ sɛ wɔresom wɔn. Nanso Paulo ne Barnaba ma wogyaee, na wɔka kyerɛɛ wɔn sɛ: ‘Monsom Onyankopɔn nko ara! Yɛn deɛ, yɛyɛ nnipa kɛkɛ.’ Ɛnna Yudafo bi bɛsesaa nkurɔfo no adwene ma wɔsɔre tiaa Paulo. Nkurɔfo no siw no abo, na wɔtwee no kɔɔ kurow no akyi kogyaw no hɔ sɛ onwu. Nanso, Paulo anwu! Ntɛm ara na anuanom no bɛfaa no kɔɔ kurow no mu bio. Akyiri yi, Paulo san kɔɔ Antiokia.\nAfe 49 Y.B. no, Paulo san kɔɔ mmeae mmeae kɔkaa asɛmpa no. Ɔsan kɔɔ anuanom a wɔwɔ Asia Kumaa no nkyɛn. Afei, ɔtoaa so kɔɔ Europe nohoa kɔkaa asɛmpa no. Ɔkɔɔ Atene, Efeso, Filipi, Tesalonika ne mmeae foforo nso. Silas, Luka, ne aberantewa Timoteo kaa Paulo ho ne no tutuu akwan. Wɔboom tetew asafo ahorow, na wɔboa maa asafo no yɛɛ den. Paulo tenaa Korinto afe baako ne bosome nsia, na ɔhyɛɛ anuanom a wɔwɔ hɔ no den. Ɔkaa asɛmpa no, ɔkyerɛkyerɛe, na ɔkyerɛw nkrataa kɔmaa asafo pii. Afei adwuma a na ɔyɛ ne sɛ, ɔyɛ ntamadan. Akyiri yi, Paulo san kɔɔ Antiokia.\nEduu afe 52 Y.B. no, Paulo san tutuu akwan kɔkaa asɛmpa no nea ɛto so mmiɛnsa. Ɔhyɛɛ ase fii Asia Kumaa. Ɔkɔɔ Filipi atifi fam nohoa, na ɔsan de n’ani kyerɛɛ anafo kɔɔ Korinto. Paulo de mfe pii kyerɛkyerɛe wɔ Efeso, ɔsaa nkurɔfo yare, na ɔboaa asafo no nso. Afei, na ɔma ɔkasa wɔ baguam da biara wɔ sukuu adan akɛse mu. Nnipa pii tiei, na wɔsakraa wɔn abrabɔ. Bere a Paulo kyinkyin aman ahorow so kaa asɛmpa no wiei no, ɔkɔɔ Yerusalem.\n“Enti monkɔ nkɔyɛ aman nyinaa m’asuafo.”—Mateo 28:19\nNsɛmmisa: Sɛ wohwɛ map a ɛwɔ wo Bible mu a, wubetumi ahu mmeae a Paulo tutuu akwan kɔkaa asɛmpa no anaa? (Hwɛ Borɔfo New World Translation, Appendix B13)\nAsomafo Nnwuma 13:1–23:35\nAhenni no Ho Asɛmpaka—Wɔretrɛw Asɛmpa no Mu Kɔ Wiase Nyinaa


Leviticus 5 | Intanɛt So Bible| Wiase Foforɔ Nkyerɛaseɛ\nBɔne ahorow bi ne ɛho afɔre (1-6)\nObi yɛ bɔne a ɛsɛ sɛ wɔbɛka (1)\nSɛ obi ho nso a, nneɛma a otumi de bɔ afɔre (7-13)\nObi anni nna na ɔyɛ bɔne a, ɛho afodi afɔre (14-19)\n5 “‘Sɛ obi* yɛ bɔne bi ho dansefo anaasɛ onim ho biribi, na sɛ wɔrepɛ nkurɔfo abedi asɛm no ho adanse,*+ nanso wammɛka ho hwee a, wayɛ bɔne na obenya ne bɔne so akatua. 2 “‘Anaa sɛ obi* ho ka biribi a ɛho ntew, te sɛ wuram aboa a ne ho ntew funu, afieboa a ne ho ntew funu, mmoa nketenkete* no biara a ne ho ntew funu,+ na sɛ onnim mpo a, ne ho agu fĩ na odi fɔ. 3 Anaa sɛ obi ani nna ne ho so na ne ho kɔka obi a ne ho agu fĩ+ anaa biribiara a ebetumi ama onipa ho agu fĩ, na sɛ akyiri yi obehu a, odi fɔ. 4 “‘Anaa sɛ obi* pere ne ho ka ntam sɛ ɔbɛyɛ biribi a, nea ɔkae sɛ ɔbɛyɛ no, papa oo, bɔne oo, sɛ na onnim na akyiri yi obehu sɛ wapere ne ho aka ntam a, odi fɔ.*+ 5 “‘Ɛba sɛ odi fɔ wɔ asɛm yi biara mu a, ma ɔnka ne bɔne.+ 6 Afei nso, bɔne a wayɛ nti, ɔmfa oguan ba a ɔyɛ ɔbere anaa apɔnkyebere kumaa mmra Yehowa anim, na ɔsɔfo no mfa mmɔ afodi afɔre+ mpata mma ne bɔne. 7 “‘Na sɛ ne nsa nso oguan so a, bɔne a wayɛ no nti, ɔmfa mmuruburuw abien anaa mmorɔnoma mma abien+ mmɛbɔ afodi afɔre wɔ Yehowa anim. Ɔmfa baako mmɔ bɔne ho afɔre, na ɔmfa baako nso mmɔ ɔhyew afɔre.+ 8 Ɔmfa mmrɛ ɔsɔfo no, na ɔsɔfo no nni kan mfa nea ɔde bɛbɔ bɔne ho afɔre no mmra na ɔntew ne mene, nanso mma ɔnntew ne ti mmfi so. 9 Ma ɔmfa aboa a ɔde bɛbɔ bɔne ho afɔre no mogya no bi mpete afɔremuka no ho, na ɔnsɔn mogya a aka no ngu afɔremuka no ase.+ Ɛyɛ bɔne ho afɔre. 10 Ɔsɔfo no de baako a aka no bɛbɔ ɔhyew afɔre sɛnea daa wɔbɔ no,+ na ɔde apata ama ne bɔne, na wɔde bɛkyɛ no.+ 11 “‘Nanso sɛ ɔrennya mmuruburuw abien anaa mmorɔnoma mma abien a, ɔmfa esiam muhumuhu efa nkyem du mu baako*+ mmra mmɛbɔ ne bɔne ho afɔre. Mma ɔmmfa ngo nngu so, na ɔmmfa ɛhyɛ* nnka ho; ɛyɛ bɔne ho afɔre. 12 Ɔmfa mmrɛ ɔsɔfo no, na ɔsɔfo no nsaw ne nsa ma nhyew wɔ afɔremuka no so na ɛno nnyina hɔ mma afɔre no nyinaa.* Ɔnhyew wɔ afɔremuka no so wɔ afɔre a wɔde ogya hyew ma Yehowa no so. Ɛyɛ bɔne ho afɔre. 13 Ma ɔsɔfo no mpata mma no wɔ bɔne yi mu biara a wayɛ ho, na wɔde bɛkyɛ no.+ Nea ɛbɛka biara yɛ ɔsɔfo no dea+ te sɛ aduan afɔre no.’”+ 14 Yehowa toaa so ka kyerɛɛ Mose sɛ: 15 “Sɛ obi* fom yɛ* bɔne tia Yehowa nneɛma a ɛyɛ kronkron+ no bere a n’ani nna ne ho so a, ma ɔmfa odwennini a ɔte apɔw mmɛbɔ afodi afɔre mma Yehowa.+ Ɛsɛ sɛ aboa no bo yɛ nnwetɛbona* a wɔatwa ato hɔ sɛnea wobu dwetɛbona ano wɔ kronkronbea hɔ no.*+ 16 Obetua bɔne a wayɛ atia kronkronbea no ho mpata, na ɔde nkyem anum mu baako bɛka ho abrɛ ɔsɔfo no.+ Na ɔsɔfo no de odwennini a ɔde bɛbɔ afodi afɔre no bɛpata ama no,+ na wɔde bɛkyɛ no.+ 17 “Sɛ obi* fom kɔyɛ nneɛma a Yehowa aka sɛ mma obiara nnyɛ no bi a, sɛ onnim mpo a, obedi fɔ, na obenya ne bɔne so akatua.+ 18 Ɛsɛ sɛ ɔde odwennini a ɔte apɔw a ɔsom bo te sɛ ɛbo a wɔatwa ato hɔ no brɛ ɔsɔfo no na ɔde bɔ afodi afɔre.+ Ɔsɔfo no de bɛpata ama bɔne a onnim sɛ wayɛ bere a na n’ani nna ne ho so no, na wɔde bɛkyɛ no. 19 Ɛyɛ afodi afɔre. Wafom Yehowa, enti odi fɔ.”\n^ Nt., “ntanka nne.” Ebetumi aba sɛ na ɛyɛ amanneɛbɔ bi a wɔde to gua bere a obi ayɛ bɔne no, na wɔka ka ho sɛ nnome nka ɔbɔnefo no anaa obi a onim asɛm no ho biribi nso ɔmmɛka.\n^ Ebetumi aba sɛ adwene a ɛwɔ akyi ne sɛ wanni ntam a ɔkae no so.\n^ Anaa “obi anni nokware na ɔyɛ.”


Nnwom 133 NA-TWI - Onuadɔ ayeyi dwom - Hwɛ fɛ a ɛyɛ - Bible Gateway\nNnwom 132Nnwom 134\nNnwom 133 Nkwa Asem (NA-TWI)\n133 Hwɛ fɛ a ɛyɛ sɛ anuanom bom tena faako! 2 Ɛte sɛ ngohuam a esian fi Aaron tiri so gu ne bɔgyesɛ mu na ebi gu n’atade mu. 3 Ɛte sɛ anɔpa bosu a egu fi Hermon Bepɔw so kɔ Sion Bepɔw so. Ɛhɔ na Awurade ahyɛ nhyira ho bɔ; nkwa a ɛto ntwa da no.


Leviticus 10 APSD-CEB - 3 Mose 10 ASCB\nNadab Ne Abihu Wuo\n1Na Aaron mma Nadab ne Abihu de ogya guu wɔn aduhwamhyeɛ adeɛ mu. Wɔde aduhwam no petee ogya no so ma wɔnam saa ɛkwan yi so buu Awurade mmara so, ɛfiri sɛ wɔde ogya a ɛnyɛ deɛ Awurade ahyɛ baa nʼanim. 2Enti ogya dɛreɛ firi Awurade nkyɛn bɛhyee wɔn. 3Mose ka kyerɛɛ Aaron sɛ, “Awurade kaa sɛ,\n“ ‘Mede me ho kronkron bɛkyerɛ\nwɔn a wɔbɛn me na nnipa nyinaa\nahyɛ me animuonyam no,\naseɛ ne no.’”\nNa asɛm no tɔree Aaron mumu.\n4Afei, Mose soma ma wɔkɔfrɛɛ Misael ne Elsafan a wɔyɛ Aaron agya nuabarima mma brɛɛ no. Ɔka kyerɛɛ wɔn sɛ, “Monkɔtwe nnipa a wɔahye no nyinaa mfiri Ahyiaeɛ Ntomadan no anim mfa wɔn nkɔ sraban no akyi.” 5Na wɔkɔsoaa wɔn wɔ wɔn ntadeɛ mu sɛdeɛ Mose aka akyerɛ wɔn no.\n6Mose ka kyerɛɛ Aaron ne ne mmammarima Eleasa ne Itamar sɛ, “Monnsu. Mommma mo tirinwi nsensɛn hɔ yuu mmfa nkyerɛ sɛ moretwa agyaadwoɔ. Monnsunsuane mo ntadeɛ mu nso. Sɛ moyɛ saa a, Onyankopɔn bɛkum mo nso na nʼabufuo bɛba Israelfoɔ nyinaa so. Nanso Israelfoɔ a wɔaka no deɛ, ɛsiane ogya a Awurade de baeɛ no enti, wɔtumi di Nadab ne Abihu wuo no ho awerɛhoɔ tumi su wɔn nso. 7Na mommfiri Ahyiaeɛ Ntomadan no ano, anyɛ saa a mobɛwuwu, ɛfiri sɛ, Awurade ngosra wɔ mo so.” Na wɔdii asɛm a Mose kaeɛ no so.\n8Afei, Awurade hyɛɛ Aaron sɛ, 9“Sɛ wokɔ Ahyiaeɛ Ntomadan no mu a, nnom bobesa anaa nsã a ano yɛ den. Woyɛ saa a, wobɛwu. Saa mmara yi ka wo mmammarima ne wʼasefoɔ nyinaa firi awoɔ ntoatoasoɔ so kɔsi awoɔ ntoatoasoɔ so. 10Wo nnwuma ne sɛ, wobɛdi wo nkurɔfoɔ ntam nsɛm akyerɛ wɔn nsonsonoeɛ a ɛda deɛ ɛho te ne deɛ ɛyɛ teta ntam ne deɛ ɛyɛ kronkron ne deɛ ɛnyɛ kronkron ntam, 11na kyerɛ wɔn mmara a Awurade nam Mose so de ama no nyinaa.”\n12Afei, Mose ka kyerɛɛ Aaron ne ne mmammarima Eleasa ne Itamar sɛ, “Sɛ mohye Awurade afɔrebɔdeɛ no nsabuo ma Awurade a, monni deɛ ɛbɛka no wɔ afɔrebukyia no ho. Monhwɛ sɛ mmɔka nni mu ɛfiri sɛ ɛyɛ kronkron. 13Enti monni no kronkronbea hɔ. Ɛyɛ wo ne wo mmammarima dea, na ɛyɛ wo ne wo mmammarima no kyɛfa a ɛfiri afɔdeɛ a wɔde ogya bɔ maa Awurade no mu. Yei na wɔahyɛ sɛ menyɛ. 14Nanso, ne yan ne ne srɛ a mohim no Awurade anim no, motumi we no beaeɛ biara a amanneɛ kwan so no ɛhɔ teɛ. Ɛyɛ wo, wo mmammarima ne wo mmammaa kyɛfa wɔ Israelfoɔ Asomdwoeɛ afɔrebɔdeɛ no mu. 15Ne srɛ ne ne yan a wohim no, ɛsɛ sɛ wɔde ka sradeɛ afɔrebɔdeɛ a wɔhye de ma Awurade no ho. Afei ɛbɛyɛ wo ne wʼasefoɔ dea daa sɛdeɛ Awurade ahyɛ no.”\n16Ɛberɛ a Mose bisaa deɛ ayɛ abirekyie a wɔde no bɛbɔ bɔne afɔdeɛ no ho asɛm no, ɔhunuu sɛ wɔahye no. Ɛno enti, ne bo fuu Eleasa ne Itamar a na wɔyɛ Aaron mmammarima no. 17“Ɔbisaa wɔn sɛ, ‘Adɛn enti na moanwe bɔne afɔrebɔdeɛ no wɔ kronkronbea hɔ? Ɛyɛ afɔrebɔdeɛ kronkron! Wɔde maa mo sɛ momfa nyi nnipa no afɔdie na ɛnyɛ mpatadeɛ mma wɔn wɔ Awurade anim. 18Esiane sɛ wɔamfa ne mogya ankɔ kronkronbea hɔ no enti, anka mobɛtumi awe no hɔ ara sɛdeɛ mehyɛeɛ no.’ ”\n19Aaron srɛɛ Mose maa ne mma no sɛ, “Ɛnnɛ me mma no bɔɔ wɔn bɔne afɔdeɛ ne ɔhyeɛ afɔdeɛ maa Awurade. Nanso hwɛ asɛm yi a ato me. Sɛ mewee bɔne afɔdeɛ ɛnam yi bi ɛnnɛ a, anka Awurade ani bɛsɔ anaa?” 20Na Mose tee saa no, ɔgye too mu.\nASCB : 3 Mose 10


Sɛnea Wobɛdi Abusua Mu Dadwene So\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (White) Hungarian Iban Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Maya Mazatec (Huautla) Mongolian Moore Myanmar Nahuatl (Huasteca) Ndebele (Zimbabwe) Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Waray-Waray Wayuunaiki Xhosa Yoruba Zapotec (Isthmus) Zulu\nAbusua Ho Dadwene\nJanet ka sɛ: “Me papa wui no, ankyɛ koraa na me kunu ka kyerɛɛ me sɛ wahu ɔbaa foforo. Ɔkaa saa no, anni nnanu anni nnansa na ofii ase hyehyɛɛ ne nneɛma nyinaa; ogyaw me ne yɛn mma mmienu hɔ a wankra yɛn mpo.” Janet nyaa adwuma nanso na akatua a ɔgye no nso hwee wɔ fie. Ɛnyɛ sikasɛm nko na na ɛyɛ ne haw. Ɔka sɛ, “Sɛ medwene asɛyɛde foforo pii a na abɛgu me so no ho a, na ɛgyaw me kɔdaanna. Ná mentumi nhwɛ me mma sɛnea awofo foforo yɛ no, enti na ɛhaw me. Seesei mpo, ɛyɛ a metaa dwene sɛnea afoforo hu me ne me mma no ho. Mesusu sɛ ebia wɔn adwene yɛ wɔn sɛ manyɛ m’ade sɛ ɔbaa warefo nti na m’aware asɛe no.”\nMpaebɔ boa Janet ma ɔtumi hyɛ ne ho so, na ɛboa no nso ma ɔhyɛ ɔne Onyankopɔn adamfofa mu den. Ɔka sɛ, “Sɛ ɛdu anadwo a ewim atɛm dinn no a, na ato me ne adwendwene. Sɛ mebɔ mpae kenkan Bible a, ɛma metumi da. Bible mu asɛm a ɛyɛ me dɛ paa ne nea ɛwɔ Filipifoɔ 4:6, 7 no. Ɛhɔ ka sɛ: ‘Monnnwennwene biribiara nnha mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim adeɛ nyinaa mu; na Onyankopɔn asomdwoeɛ a ɛboro adwene nyinaa soɔ no nam Kristo Yesu so bɛbɔ mo akoma ne mo adwene nsusuiɛ ho ban.’ Mpɛn pii no mebɔ mpae anadwo, na mahu sɛ Yehowa asomdwoe akyekye me werɛ.”\nMpaebɔ a Yesu kaa ho asɛm wɔ ne Bepɔ so Asɛnka mu no yɛ awerɛkyekyesɛm a ɛbɛtumi aboa yɛn ma yɛadi yɛn haw nyinaa so. Ɔkaa sɛ: “Mo Agya Onyankopɔn nim nneɛma a ɛhia mo koraa ansa na moabisa no.” (Mateo 6:8) Na ɛho hia sɛ yɛbisa no. Mpaebɔ yɛ ɔkwan titiriw a yɛbɛtumi afa so ‘abɛn Onyankopɔn.’ Sɛ woyɛ saa a, dɛn na ɛbɛfiri mu aba? ‘Ɔbɛbɛn wo.’—Yakobo 4:8.\nNokware mu no, sɛ yɛbɔ mpae ka nea ɛhaw yɛn kyerɛ Onyankopɔn a, ɛnyɛ akomatɔyam nko na yɛnya. Yehowa, “mpaebɔ Tiefoɔ” no nso di boa obiara a ɔde gyidi ba ne nkyɛn no. (Dwom 65:2) Ɛno nti, Yesu kyerɛɛ n’akyidifo no sɛ ‘wɔmmɔ mpaeɛ daa a wɔmpa aba.’ (Luka 18:1) Ɛsɛ sɛ yɛkɔ so bisa Onyankopɔn hwehwɛ n’akwankyerɛ ne ne mmoa, na yɛnya ahotoso sɛ ɔbɛtua yɛn ka wɔ gyidi a yɛda no adi no ho. Na ɛnsɛ sɛ yɛnya adwene da sɛ Onyankopɔn mpɛ sɛ ɔbɛdi ama yɛn. Sɛ ‘yɛannnyae mpaebɔ da’ a, ɛkyerɛ sɛ yɛwɔ gyidi ankasa.—1 Tesalonikafoɔ 5:17.\nNEA ƐKYERƐ ANKASA SƐ OBI WƆ GYIDI\nSɛ yɛka gyidi koraa a, ɛkyerɛ dɛn? Gyidi kyerɛ sɛ ‘wobɛhu’ sɛ Onyankopɔn wɔ hɔ ankasa. (Yohane 17:3) Sɛ yɛbɛhu Onyankopɔn a, nea ɛdi kan koraa no ɛsɛ sɛ yɛsua Bible no hu n’adwene. Bible ma yɛhu sɛ Onyankopɔn hu yɛn mu biara na ɔpɛ sɛ ɔboa yɛn. Nanso sɛ yɛka gyidi paa a, ɛnkyerɛ sɛ yɛbɛhu Onyankopɔn ho nsɛm kɛkɛ. Ɛkyerɛ nso sɛ yɛbɛfa Onyankopɔn adamfo na yɛanya obu kɛse ama no. Sɛnea yɛrentumi ne obi mfa adamfo prɛko pɛ no, saa ara na ɛte wɔ yɛne Onyankopɔn adamfofa mu. Bere a yɛgu so resua ne ho ade na yɛyɛ “deɛ ɛsɔ n’ani daa,” na afei yɛhu sɛnea ɔreboa yɛn no, na yɛn gyidi nso ‘renya nkɔsoɔ.’ (2 Korintofoɔ 10:15; Yohane 8:29) Saa gyidi no na aboa Janet ma watumi agyina dadwene ahorow ano.\nJanet ka sɛ: “Nea aboa ama me gyidi ayɛ den ne sɛ, mahu sɛ Yehowa nsa wɔ nea meyɛ biara so. Mpɛn pii no afoforo ne yɛn nni no yie, na ɛte sɛ nea yɛntumi nyɛ ho hwee. Sɛ ɛba saa a yɛkɔ so bɔ mpae na bere nyinaa Yehowa ma kwan bɛda ho, na metumi di ho dwuma ma ɛyɛ me nwonwa. Sɛ meda no ase a, ɛma mekae nneɛma pii a wayɛ ama me no. Bere nyinaa ɔtwitwa gye yɛn wɔ bere a ɛsɛ mu; mpɛn pii no bere a yɛhia no paa mu. Afei nso wama manya Kristofo mmaa ne mmarima anokwafo a wɔyɛ nnamfo pa. Wɔboa me bere nyinaa na wɔn nhwɛso pa no hyɛ me mma no nkuran.” *\n“Mahu nea enti a Yehowa ka wɔ Malaki 2:16 sɛ, ‘ɔkyiri awaregyaeɛ’ no. Sɛ wo hokafo de wo si mu a, ɛyɛ yaw paa. Me kunu dwane gyaa yɛn no, mfe kakra atwam, nanso ɛtɔ mmere bi a mete nka sɛ mayɛ ankonam na me so nni mfaso. Sɛ ɛba saa a, mebɔ mmɔden sɛ mɛyɛ nneɛma aboa afoforo, na bere biara a mɛyɛ saa no ɛboa me nso.” Janet de Bible mu asɛm a ɛne sɛ ɛnsɛ sɛ yɛte yɛn ho fi afoforo ho no bɔ ne bra na aboa no ma ne dadwene so atew. * —Mmebusɛm 18:1.\nOnyankopɔn yɛ “nnyanka agya ne akunafoɔ temmufoɔ.”—Dwom 68:5\nJanet ka sɛ: “Mabɛhu sɛ Onyankopɔn yɛ ‘nnyanka agya ne akunafoɔ temmufoɔ’ anaa bammɔfoɔ, na ɛno akyekye me werɛ paa. Ɔrennyaw yɛn akwantemfi sɛnea me kunu yɛe no.” (Dwom 68:5) Janet nim sɛ Onyankopɔn “mfa nnebɔne” nsɔ yɛn nhwɛ. Mmom no “ɔyi ne yam ma nnipa nyinaa” nyansa, na ɔma yɛn “tumi a ɛboro onipa deɛ” so na aboa ama yɛagyina yɛn dadwene ahorow ano.—Yakobo 1:5, 13; 2 Korintofoɔ 4:7.\nNanso sɛ yɛn nkwa a ɛda asiane mu nti na ama dadwene ahyɛ yɛn so nso ɛ?\n^ nky. 9 Hwɛ 1 Korintofoɔ 10:13; Hebrifoɔ 4:16.\n^ nky. 10 Sɛ wopɛ nsɛm foforo a ɛbɛboa wo ma woagyina dadwene ano a, hwɛ asɛm, “Woma W’abam Bu Ntɛm?” a ɛwɔ July 2015 Nyan! mu no. Ɛwɔ Intanɛt so wɔ www.jw.org/tw.


Nkɔmhyɛ a etia Egypt (1-26)\nNebukadnesar bedi Egypt so nkonim (13, 26)\nƐbɔ a wɔhyɛɛ Israel (27, 28)\n46 Yehowa asɛm a ɛbaa odiyifo Yeremia nkyɛn wɔ amanaman no ho ni:+ 2 Egypt+ de ni: Ɛfa Egypt hene Farao Neko+ asraafo ho, Farao Neko a Babilon hene Nebukadnesar* dii no so nkonim wɔ Asubɔnten Eufrate ho wɔ Karkemis wɔ Yuda hene Yehoiakim,+ Yosia ba no ahenni afe a ɛto so anan mu no: 3 “Munsiesie akyɛm nketewa* ne akyɛm akɛse,Na monkɔ ɔko. 4 Mo a motena apɔnkɔ so, momfa nhama nsesa apɔnkɔ no ho na montenatena wɔn so. Munnyinagyina hɔ na monhyehyɛ mo dade kyɛw. Muntwiw mpeaw ho na monhyehyɛ mo akotaade. 5 ‘Adɛn nti na mihu sɛ wɔabɔ hu yi? Wɔresan wɔn akyi, na wɔn mmarima a wonim ko no, wɔayɛ wɔn pasaa. Wɔde hu aguan, wɔn mmarima a wonim ko no antwa wɔn ani. Ehu wɔ baabiara,’ Yehowa asɛm ni. 6 ‘Ahoɔharefo rentumi nguan, na mmarima a wonim ko no rentumi mfi hɔ nkɔ. Wɔahintihintiw ahwehwe ase+Wɔ atifi fam, wɔ Asubɔnten Eufrate ho.’ 7 Hena na ɔreba te sɛ Asubɔnten Nil,Te sɛ nsubɔnten a emu nsu rebu fa so yi? 8 Egypt foro ba te sɛ Asubɔnten Nil,+Ɔba te sɛ nsubɔnten a emu nsu rebu fa so.Na ɔka sɛ, ‘Mɛforo akɔ na mayiri akata asaase no so. Mɛsɛe kurow no ne emufo.’ 9 Apɔnkɔ, momforo nkɔ! Nteaseɛnam, munnye bum! Momma mmarima a wonim ko no nkɔ wɔn anim,Kus ne Put mmarima a wokurakura akyɛm,+Ne Ludim+ mmarima a wokurakura agyan na wokuntun mu* no.+ 10 “Saa da no yɛ Awurade Tumfo, asafo Yehowa da, aweredi da a ɔde betua n’atamfo ka. Na sekan bedi nam amee, na ɛbɛnom wɔn mogya nso amee. Efisɛ Awurade Tumfo, asafo Yehowa bɛbɔ afɔre* wɔ atifi fam asaase no so, Asubɔnten Eufrate+ ho. 11 Foro kɔ Gilead kɔpɛ balsam+ ngo,O Egypt babea, ɔbaabun. Woama wo nnuru adɔɔso kwa,Efisɛ ayaresa biara nni hɔ mma wo.+ 12 Amanaman no ate w’animguase,+Na wo sũ ahyɛ asaase no so ma. Efisɛ ɔsabarima hintiw ɔsabarima,Na wɔn baanu nyinaa bom hwe ase.” 13 Asɛm a Yehowa ka kyerɛɛ odiyifo Yeremia ni. Ɛfa Babilon hene Nebukadnesar* a ɔbɛba abɛsɛe Egypt asaase no+ ho: 14 “Momfa nto gua wɔ Egypt, na mommɔ no dawuru wɔ Migdol.+ Mommɔ no dawuru wɔ Nof* ne Tapanes.+ Monka sɛ, ‘Munnyinagyina hɔ, na monyɛ krado,Efisɛ wɔn a atwa wo ho ahyia nyinaa, sekan bedi wɔn nam. 15 Adɛn nti na wɔapra wo mmarima a wɔn ho yɛ den no kɔ yi? Wɔantumi annyina,Efisɛ Yehowa apia wɔn agu fam. 16 Wɔn mu bebree hintihintiw, na wɔhwehwe ase. Obiara ka kyerɛ ne yɔnko sɛ: “Sɔre! Ma yɛnsan nkɔ yɛn nkurɔfo nkyɛn ne yɛn abusuafo asaase so,Esiane atirimɔden sekan no nti.”’ 17 Ɛhɔ na wɔteɛm sɛ,‘Egypt hene Farao ano yɛ den kwa.Wama akwannya no* atwam.’+ 18 ‘Mete ase yi de,’ Ɔhene a ne din de asafo Yehowa no asɛm ni,‘Ɔbɛba* te sɛ Tabor+ a esi mmepɔw muNe Karmel+ a esi po ho no. 19 Hyehyɛ wo nneɛma a wode betu akɔ obi man so,O ɔbabea a wote Egypt. Efisɛ Nof* bɛdan biribi a ɛyɛ hu;Wɔde ogya bɛhyew,* na obiara rentena hɔ.+ 20 Egypt te sɛ nantwi* a ne ho yɛ fɛ paa,Nanso ahurii* befi atifi fam aba no so. 21 Asraafo a wabɔ wɔn paa a wɔwɔ wɔn mu no mpo te sɛ anantwi mma a wɔadɔ srade;Wɔn nso adan wɔn ho abom aguan. Wɔantumi annyina,+Efisɛ wɔn amanehunu da aba wɔn so,Wɔn akontaabu da no.’ 22 ‘Ne nne te sɛ ɔwɔ a ɔtwe ne ho ase,Efisɛ wɔde mmonnua reba no so ahoɔden so,Te sɛ mmarima a wɔrebu nnua.* 23 Ɔkwan biara nna ne kwae mu, nanso wobebu agu,’ Yehowa asɛm ni. ‘Efisɛ wɔdɔɔso sen ntutummɛ; wɔn dodow nni ano. 24 Egypt babea ani bewu. Wɔde no bɛhyɛ atifi famfo nsa.’+ 25 “Asafo Yehowa, Israel Nyankopɔn no aka sɛ: ‘Afei mede m’ani rebesi Amon+ a ofi Noh*+ no so, ne Farao so, ne Egypt so, ne n’anyame so,+ ne n’ahemfo so, yiw, mede m’ani besi Farao ne wɔn a wɔde wɔn ho to no so nyinaa so.’+ 26 “‘Na mede wɔn bɛhyɛ wɔn a wɔpɛ sɛ wokunkum wɔn* no nsa, Babilon hene Nebukadnesar*+ ne ne nkoa nsa. Nanso ɛno akyi no, nnipa bɛsan atena mu bio te sɛ kan no,’ Yehowa asɛm ni.+ 27 ‘Na wo, m’akoa Yakob, nsuro,Na mma wo bo nntu, O Israel.+ Efisɛ megye wo afi akyirikyiri,Na megye w’asefo* afi asaase a wɔakyere wɔn kɔ so no so.+ Na Yakob bɛsan aba, na ne ho bedwo no, na watena hɔ dwoodwoo,Na obiara renhunahuna wɔn.+ 28 Enti m’akoa Yakob, nsuro,’ Yehowa asɛm ni, ‘efisɛ meka wo ho. Aman a mabɔ wo ahwete so no, mɛhyew wɔn nyinaa ase,+Nanso wo de, merenhyew w’ase.+ Mɛteɛ wo so sɛnea ɛfata;+Meremma womfa wo ho nni da.’”\n^ Nt., “wotiatia so.”\n^ Anaa “bekunkum.”\n^ Nt., “bere a wɔahyɛ no.”\n^ Kyerɛ sɛ, “Nea obedi Egypt so no.”\n^ Ebetumi nso akyerɛ, “Ɛbɛdan amamfo.”\n^ Anaa “wɔreboaboa nnua ano.”


Romans 15 NIV – Romafoɔ 15 ASCB | Biblica\nRomans 15 NIV – Romafoɔ 15 ASCB\n1Ɛsɛ sɛ yɛn a yɛyɛ den wɔ gyidie mu no tumi te wɔn a wɔyɛ mmerɛ no sintɔ ase. Ɛsɛ sɛ yɛsɔ wɔn ani na yɛansɔ yɛn ara ani. 2Yɛn mu biara nkamfo adepa biara ne yɔnko yɛ, mfa nhyɛ no den. 3Kristo mpo anyɛ deɛ ɔpɛ, sɛdeɛ Atwerɛsɛm ka sɛ, “Nnipa a wɔbɔ mo ahohora no bɔ me ahohora nso.” 4Biribiara a wɔatwerɛ wɔ Atwerɛsɛm no mu no, wɔatwerɛ de kyerɛkyerɛ yɛn sɛdeɛ ɛbɛyɛ a, yɛnam boasetɔ, nkuranhyɛ a Kristo Atwerɛsɛm no de ma yɛn no so bɛnya anidasoɔ.\n5Onyankopɔn a yɛnya boasetɔ ne nkuranhyɛ firi ne nkyɛn no, mma mo honhom mu nkabom na mode adi Kristo Yesu akyi, 6sɛdeɛ ɛbɛyɛ a, mo nyinaa de akoma korɔ ne ano korɔ bɛkamfo Onyankopɔn, yɛn Awurade Yesu Kristo Agya no.\n7Momma mo ho nka mo ho mo ho mfa nhyɛ Onyankopɔn animuonyam sɛdeɛ Kristo agye mo no. 8Ɛfiri sɛ, meka kyerɛɛ mo sɛ, Kristo Yesu bɛyɛɛ Yudafoɔ ɔsomfoɔ de kyerɛɛ sɛ Onyankopɔn yɛ ɔnokwafoɔ a ɔbɛma ne bɔ a ɔhyɛɛ agyanom no aba mu, 9na wama amanamanmufoɔ nso akamfo no wɔ ne mmɔborɔhunu ho, sɛdeɛ Atwerɛsɛm no ka sɛ,\n“Yei enti, mɛkamfo wo wɔ amanamanmufoɔ mu;\n10Na ɛka bio sɛ,\n“Mo amanamanmufoɔ, monkamfo Awurade,\nmo ne ne nkurɔfoɔ, Yudafoɔ.”\n“Amanamanmufoɔ nyinaa nyi Awurade ayɛ;\n12Na bio Yesaia ka sɛ,\ndeɛ ɔbɛsɔre abɛdi amanaman no so;\n13Anidasoɔ Onyankopɔn no a mogye no die no mfa anigyeɛ ne asomdwoeɛ nhyɛ mo ma, sɛdeɛ ɛbɛyɛ a Honhom Kronkron tumi no bɛma mo anidasoɔ mmorosoɔ.\nPaulo, Amanamanmufoɔ Ɔsɔfoɔ\n14Me nuanom, mʼankasa mete nka sɛ, papayɛ ahyɛ mo ma, mowɔ nimdeɛ na mobɛtumi akyerɛkyerɛ mo ho mo ho. 15Mede akokoɔduru atwerɛ abobɔ nneɛma bi so, sɛdeɛ meretwe mo adwene akɔ so bio, ɛsiane adom bi a Onyankopɔn de adom me no enti. 16Meyɛ Kristo Yesu ɔsomfoɔ a ɛsɛ sɛ meyɛ asɔfodwuma a mepae mu ka Onyankopɔn Asɛmpa no sɛdeɛ ɛbɛyɛ a, amanamanmufoɔ bɛyɛ afɔrebɔdeɛ a ɛsɔ Onyankopɔn ani a Honhom Kronkron no ate ho.\n17Ɛno enti, metumi hoahoa me ho wɔ Kristo Yesu mu wɔ Onyankopɔn som yi mu. 18Deɛ mɛka ho asɛm ara ne sɛdeɛ Kristo nam deɛ maka ne deɛ mayɛ so ama amanamanmufoɔ ayɛ ɔsetie ama Onyankopɔn. 19Saa nsɛnkyerɛnneɛ ne anwanwadeɛ yi yɛ tumi a ɛfiri Honhom no mu. Enti, ɛfiri Yerusalem kɔka Iliriko, mapae mu aka Kristo Asɛmpa no nyinaa. 20Na me botaeɛ ne sɛ, daa mɛka asɛmpa no wɔ mmeammea a wɔntee Kristo ho asɛm da no, na ankɔyɛ sɛ mesii dan wɔ obi fapem so. 21Mmom sɛdeɛ wɔatwerɛ no:\n“Wɔn a wɔnkaa ne ho asɛm nkyerɛɛ wɔn no bɛhunu,\nna wɔn a wɔnteeɛ no nso bɛte aseɛ.”\n22Yei enti na ɛberɛ biara a mepɛ sɛ meba mo nkyɛn no, biribi si me ɛkwan.\n23Nanso, seesei a mawie mʼadwuma wɔ saa amantam yi mu, na afei mfeɛ bebree ni a mepɛɛ sɛ anka mɛba abɛhunu mo no enti, 24mayɛ mʼadwene sɛ mɛkɔ Spania. Sɛ merekɔ a, mɛpɛ sɛ mɛhunu mo na moaboa me ama makɔ hɔ ɛberɛ a me ne mo atena anigyeɛ so kakra bi no. 25Seesei ara, merekɔ Yerusalem makɔsom Onyankopɔn manfoɔ a wɔwɔ hɔ no. 26Ɛfiri sɛ, asafo a ɛwɔ Makedonia ne Akaia no asi wɔn adwene pi sɛ wɔbɛboa ahiafoɔ a wɔfra Onyankopɔn manfoɔ a wɔwɔ Yerusalem no mu. 27Wɔn ara na wɔsii wɔn adwene pi saa, nanso nokorɛm, ɛyɛ wɔn asɛdeɛ sɛ wɔboa saa ahiafoɔ no. Amanamanmufoɔ no nyaa Yudafoɔ honhom no mu nhyira no bi. Ɛno enti na ɛsɛ sɛ amanamanmufoɔ no de wɔn ahodeɛ som Yudafoɔ no. 28Sɛ mewie saa dwumadie yi na mekɔ wɔn nkyɛn na mede sika a wɔapɛ no nyinaa ma wɔn a, mɛfiri hɔ akɔ Spania. Na sɛ merekɔ a, mɛduru mo hɔ mabɛsra mo. 29Sɛ meba mo nkyɛn a, menim sɛ mede Kristo nhyira a ɛboro so no bɛba.\n30Anuanom, menam yɛn Awurade Yesu Kristo ne ɔdɔ a Honhom no de ma me no so hyɛ mo sɛ, mo ne me mmɔ mu mmɔ Onyankopɔn mpaeɛ denden mma me. 31Mommɔ mpaeɛ, sɛdeɛ ɛbɛyɛ a, asɛm bi rento me wɔ Yudea. Mommɔ mpaeɛ mma wɔn a wɔnnye asɛm no nni. Afei nso, mommɔ mpaeɛ mma me som a mɛsom wɔ Yerusalem no, sɛdeɛ ɛbɛyɛ a, ahotefoɔ a wɔwɔ hɔ no bɛgye atom. 32Sɛ ɛyɛ Onyankopɔn pɛ a, mede ahosɛpɛ bɛba mo nkyɛn mabɛsra mo. 33Asomdwoeɛ Onyankopɔn no ne mo nyinaa ntena. Amen.\nASCB : Romafoɔ 15


Sefania 3 AKCB – Zephaniah 3 KJV | Biblica\nSefania 3 AKCB – Zephaniah 3 KJV\n1Nnome nka nhyɛsofo kuropɔn\natuatew kuropɔn a ho agu fi!\n2Ɔnyɛ osetie mma obiara\nonnye nteɛso biara nto mu.\nOntwiw mmɛn ne Nyankopɔn.\n3Nʼakannifo yɛ gyata a wɔbobɔ mu,\nne sodifo yɛ mpataku a wɔnam anadwo,\na wonnya biribiara mma adekyee.\n4Ne nkɔmhyɛfo yɛ ahantan;\nNʼasɔfo gu kronkronbea ho fi.\n5Awurade a ɔte ne mu no yɛ ɔtreneeni;\nɔnyɛ mfomso biara.\nAdekyee biara, ɔda ne trenee adi,\nna onni huammɔ da,\nnanso amumɔyɛfo de, wonnim aniwu.\nmadwiriw wɔn abandennen agu.\nWɔn mmorɔn so adeda mpan,\nWɔasɛe wɔn nkuropɔn;\na obiara renka.\n7Meka kyerɛɛ kuropɔn no se,\n‘ampa ara wubesuro me\nna woagye nteɛso ato mu!’\nNa afei ne tenabea rensɛe,\nna mʼasotwe biara nso remma no so.\nNanso wɔn ho peree wɔn\nsɛ wɔbɛkɔ so ayɛ bɔne, wɔn nneyɛe nyinaa mu.\n8Enti twɛn me,” sɛnea Awurade se ni,\n“na da no mɛsɔre adi adanse.\nne ahenni ano\nna mahwie mʼabufuw agu wɔn so\nMe ninkutwe abufuw gya mu no,\nasase nyinaa bɛhyew.\n9“Afei medwira nnipa no ano,\n10Mʼasomfo, me nkurɔfo a wɔabɔ ahwete no\nbefi nsubɔnten a ɛwɔ Kus nohɔ\nde wɔn afɔrebɔde abrɛ me.\n11Saa da no, wo Yerusalem, wɔrengu wʼanim ase\nwɔ nneyɛe bɔne a woayɛ atia me ho,\nefisɛ meyi afi saa kuropɔn yi mu,\nwɔn a wodi ahantan mu ahurusi,\nwɔ me bepɔw kronkron no so.\n12Nanso megyaw wɔ wo mu\nwɔn a wodwo na wɔbrɛ wɔn ho ase,\nna wɔde wɔn ho to Awurade so no.\n13Wɔrenyɛ bɔne biara;\nna wɔn ano renka nnaadaasɛm\nwobedidi na wɔada,\n14To dwom, Ɔbabea Sion;\nteɛ mu dennen, Israel!\nMa wʼani nnye, na di ahurusi wɔ wo koma nyinaa mu,\n15Efisɛ Awurade ayi wʼasotwe afi wo so,\nwama wo tamfo asan nʼakyi.\nAwurade, Israelhene ka wo ho;\n16Saa da no, wɔbɛka akyerɛ Yerusalem se,\nMma wo nsa mu ngow.\n17Awurade wo Nyankopɔn ne wo wɔ hɔ,\nƆyɛ ogyefo ɔhoɔdenfo.\nNʼani begye wo ho\nne dɔ mu, ɔrenka wʼanim bio,\nɔde nnwonto bedi wo ho anigye.”\n18“Meyi wɔn a wodi awerɛhow\nwɔ wʼafahyɛnna ahorow a woahwere;\na ayɛ adesoa ne animguase ama wo no ho.\n19Saa bere no me ne wɔn\na wɔhyɛɛ wo so nyinaa bedi.\nMɛkamfo wɔn ahyɛ wɔn anuonyam\nasase biara a woguu wɔn anim ase wɔ so no so.\n20Saa bere no, mɛboaboa mo ano;\nsaa bere no, mede mo bɛba fie.\nMɛhyɛ wo anuonyam na makamfo mo\nbere a mede mo ahonyade bɛsan ama wo\nna mode mo ani behu no,”\nAKCB : Sefania 3


4 Царств 11 CARSA - 2 Ahemfo 11 AKCB\nCARSA : 4 Царств 11\n2 Ahemfo 11:1-21\nAtalia Di Yudahene\n1Bere a Yudahene Ahasia, ne na Atalia tee sɛ ne babarima no awu no, ɔkɔe sɛ ɔrekɔsɛe adehyebusua a aka no. 2Nanso Ahasia nuabea Yehoseba11.2 Ɛsono Yehoseba ne na na ɛsono Atalia nso ne na. Na Yehoseba yɛ Ɔsɔfopanyin Yehoia yere (2 Be 22.11). Ɛno nti na otumi de Yoas siee Asɔredan mu a na ɛyɛ ɔsɔfo no pia mu no. a na ɔyɛ ɔhene Yehoram babea no faa Ahasia ba abarimaa ketewa Yoas,11.2 Na Yoas nnii afe nti na wontwaa no nufu ɛ (nkyekyɛmu 31; 12.1). yii no fii ɔhene no mma a anka wɔrebekunkum wɔn no mu. Yehoseba de Yoas ne ne gyigyefo kohintaw pia bi mu, sɛnea Atalia renhu no. Ɛno nti, wɔannya abofra no ankum no. 3Yoas ne nea ogyigye no no hintaw wɔ Awurade Asɔredan mu hɔ mfe asia, bere a na Atalia di ɔman no so no.\nAtuatew A Etia Atalia\n4Atalia adedi mfe ason mu no, ɔsɔfo Yehoiada soma ma wɔkɔfaa Karifo11.4 Na Karifo yɛ ahɔho asraafo a wɔbɔ wɔn paa a wofi Asia Kumaa mu. Wɔn na wobesii Keritifo anan wɔ Dawid bere so (2 Sam 8.18). asraafo apaafo ne awɛmfo baa Awurade asɔredan mu hɔ. Ɔne wɔn yɛɛ nhyehyɛe, na ɔma wɔkaa ntam sɛ wobedi nokware wɔ Awurade asɔredan mu hɔ. Afei, ɔde ɔhene babarima Yoas kyerɛɛ wɔn.\n5Yehoiada ka kyerɛɛ wɔn se, “Nea ɛsɛ sɛ moyɛ ni. Mo mu nkyɛmu abiɛsa mu baako a moyɛ adwuma homeda no bɛwɛn ahemfi no. 6Nkyɛmu abiɛsa mu baako nso, nwɛn wɔ Sur pon no ano. Na nkyɛmu abiɛsa mu baako a aka no nso, bɛwɛn ahemfi no akyi. Saa akuw abiɛsa yi nyinaa bɛwɛn ahemfi no. 7Akuw abien a wɔamma adwuma homeda no nso bɛwɛn Awurade asɔredan no ama ɔhene no. 8Mobɛyɛ ɔhene ho awɛmfo kuw, a mukurakura mo akode. Onipa biara a wɔmmaa no kwan a ɔbɛbɛn mo no, munkum no. Bere biara, mommɛn ɔhene no.”\n9Na asahene no dii biribiara a ɔsɔfo Yehoiada hyɛɛ sɛ wɔnyɛ no so pɛpɛɛpɛ. Asahene no faa asraafo a wɔbaa adwuma homeda no ne wɔn a wɔakɔ adwuma da no no. Wɔde wɔn nyinaa baa ɔsɔfo Yehoiada anim. 10Ɔmaa wɔn mpeaw ne nkatabo a na bere bi ɛyɛ ɔhene Dawid de a na wɔakora wɔ Awurade asɔredan mu hɔ no. 11Awɛmfo no gyinagyinaa ɔhene no ho hyiae a wokurakura wɔn akode. Wɔsaa so tee fii asɔredan no anafo fam, de kɔfaa atifi fam, ne afɔremuka no ho nyinaa.\n12Na Yehoiada de ɔhene babarima Yoas no pue hyɛɛ no ahenkyɛw. Ɔmaa Yoas Onyankopɔn apam no nhwɛso no bi, sii no ɔhene. Wɔsraa no, na nnipa no nyinaa bɔɔ wɔn nsam, teɛteɛɛ mu se, “Ɔhene nkwa so!”\n13Atalia tee gyegyeegye no a awɛmfo no ne nnipa no reyɛ no, ɔyɛɛ ntɛm kɔɔ Awurade asɔredan mu hɔ, kɔhwɛɛ nea ɛrekɔ so. 14Ohuu sɛ ɔhene foforo no gyina beae bi a ɛkyerɛ ne tumi wɔ afadum no ho, sɛnea amanne kyerɛ wɔ ahensi mu no. Na mpanyimfo ne torobɛntohyɛnfo atwa ne ho ahyia. Na nnipa a wofi asase no so mmaa nyinaa redi ahurusi rehyɛn torobɛnto. Bere a Atalia huu eyinom nyinaa no, ɔde ahometew sunsuan ne ntade mu teɛteɛɛ mu sɛ, “Amammɔsɛm! Amammɔsɛm!”\n15Na ɔsɔfo Yehoiada hyɛɛ asafohene a wɔhwɛ asraafo no so no sɛ, “Momfa no mfi asɔredan mu ha, na munkum obiara a ɔpɛ sɛ ogye no. Munnkum no wɔ Awurade asɔredan mu ha.” 16Enti wɔtwee no de no kɔɔ ɔkwan a apɔnkɔ fa so ba ahemfi hɔ no so, kum no wɔ hɔ.\nYehoiada Gyidisom Mu Nsakrae\n17Na Yehoiada ne ɔhene no ne ɔmanfo no yɛɛ apam sɛ, wɔbɛyɛ Awurade nkurɔfo. Ɔsan yɛɛ apam too ɔhene no ne nnipa no ntam. 18Na nnipa a wɔwɔ asase no so nyinaa kɔɔ Baal abosonnan mu, kobubu guu fam. Wobubuu afɔremuka ne ahoni ahorow no nyinaa asinasin, kum Baal kɔmfo Matan nso wɔ afɔremuka no anim. Ɔsɔfo Yehoiada maa awɛmfo wɛn Awurade asɔredan no. 19Na asahene, Karifo asraafo apaafo, awɛmfo no ne nnipa a wɔwɔ asase no so nyinaa dii ɔhene no akyi, de no pue fii Awurade asɔredan no mu. Wɔfaa awɛmfo no pon no ano, kɔɔ ahemfi hɔ, na ɔhene no kɔtenaa ahengua no so. 20Enti nnipa a wɔwɔ asase no so nyinaa dii ahurusi, na asomdwoe baa kuropɔn no mu, efisɛ wɔakum Atalia wɔ ahemfi.\n21Yoas bedii ade no, na wadi mfirihyia ason.\nAKCB : 2 Ahemfo 11


Genesis 46 | Intanɛt So Bible| Wiase Foforɔ Nkyerɛaseɛ\nYakob ne ne fifo tu kɔɔ Egypt (1-7)\nWɔn a wotu kɔɔ Egypt no din (8-27)\nYosef kohyiaa Yakob wɔ Gosen (28-34)\n46 Afei Israel faa nea ɔwɔ* nyinaa siim kɔe. Bere a woduu Beer-Seba+ no, ɔde mmoa bɔɔ afɔre maa ne papa Isak Nyankopɔn.+ 2 Ɛnna Onyankopɔn ne Israel kasae anadwo wɔ anisoadehu mu sɛ: “Yakob, Yakob!” na ogyee so sɛ: “Mini!” 3 Ɔkae sɛ: “Mene nokware Nyankopɔn no, Onyankopɔn a wo papa som no no.+ Nsuro sɛ wobɛkɔ Egypt, na mɛma woayɛ ɔman kɛse wɔ hɔ.+ 4 Me ara me ne wo bɛkɔ Egypt, na me ara masan de wo aba;+ Yosef na ɔde ne nsa bɛka w’ani agu so.”*+ 5 Ɛno akyi no, Yakob fii Beer-Seba; Israel mma no de wɔn papa Yakob ne wɔn mma ne wɔn yerenom tenatenaa nteaseɛnam a Farao de somae sɛ wɔmfa nkɔfa no mmra no mu. 6 Wɔfaa wɔn mmoa ne wɔn agyapade a wonyae wɔ Kaanan asaase so. Enti Yakob ne n’asefo nyinaa koduu Egypt. 7 Ɔde ne mma mmarima, ne mma mmea, ne nenanom—n’asefo nyinaa, kaa ne ho kɔɔ Egypt. 8 Israel asefo a wɔkɔɔ Egypt,+ kyerɛ sɛ, Yakob ne ne mma mmarima ni: Yakob ba panyin ne Ruben.+ 9 Ruben mma ne Hanok, Palu, Hesron, ne Karmi.+ 10 Simeon+ mma ne Yemuel, Yamin, Ohad, Yakin, Sohar, ne Saul+ a ɔne Kaananni bea woo no no. 11 Lewi+ mma ne Gerson, Kohat, ne Merari.+ 12 Yuda+ mma ne Er, Onan, Sela,+ Peres,+ ne Sera.+ Er ne Onan de, wowui wɔ Kaanan asaase so.+ Peres mma ne Hesron ne Hamul.+ 13 Isakar mma ne Tola, Puwa, Yob, ne Simron.+ 14 Sebulon+ mma ne Sered, Elon, ne Yaleel.+ 15 Eyinom ne Yakob mma mmarima ne ne babea Dina+ a ɔne Lea woo wɔn wɔ Padan-Aram no. Ne mma mmarima ne ne mma mmea nyinaa dodow* si 33. 16 Gad+ mma ne Sifion, Hagi, Suni, Esbon, Eri, Arod, ne Areli.+ 17 Aser+ mma ne Yimnah, Yiswa, Yiswi, Beria, ne wɔn nuabea Serah. Beria mma ne Heber ne Malkiel.+ 18 Silpa+ a Laban de no maa ne babea Lea no, eyinom ne ne mma a ɔne Yakob woe: wɔn nyinaa yɛ nnipa* 16. 19 Yakob yere Rahel mma ne Yosef+ ne Benyamin.+ 20 Yosef ne Asenat+ a ɔyɛ On* sɔfo Potifera babea no woo Manase+ ne Efraim+ wɔ Egypt. 21 Benyamin mma+ ne Bela, Beker, Asbel, Gera,+ Naaman, Ehi, Ros, Mupim, Hupim,+ ne Ard.+ 22 Eyinom ne mma a Rahel ne Yakob woe. Wɔn nyinaa yɛ nnipa* 14. 23 Dan+ ba* ne Husim.+ 24 Naftali+ mma ne Yaseel, Guni, Yeser, ne Silem.+ 25 Eyinom ne Bilha a Laban de no maa ne babea Rahel no asefo a ɔne Yakob woe; wɔn nyinaa yɛ nnipa* baason. 26 Nnipa* a wofi Yakob asen mu a wɔne no kɔɔ Egypt nyinaa yɛ 66.+ Yakob mma yerenom nka ho. 27 Yosef mma a ɔwoo wɔn wɔ Egypt yɛ baanu.* Nnipa* a wofi Yakob fi baa Egypt no nyinaa si 70.+ 28 Yakob dii kan somaa Yuda+ ma ɔkɔbɔɔ Yosef amanneɛ sɛ n’ani kyerɛ Gosen. Bere a wokoduu Gosen asaase so no,+ 29 Yosef ma wosiesiee ne teaseɛnam, na osiim kohyiaa ne papa Israel wɔ Gosen. Bere a oduu ne papa nkyɛn no, ntɛm ara na ɔbam no, na osui paa. 30 Na Israel ka kyerɛɛ Yosef sɛ: “Afei a mahu w’anim sɛ wote ase yi de, miwu mpo a ɛnyɛ hwee.” 31 Ɛnna Yosef ka kyerɛɛ ne nuanom ne ne papa fifo sɛ: “Momma menkɔbɔ Farao amanneɛ+ sɛ, ‘Me nuanom ne me papa fifo a wɔwɔ Kaanan asaase so no aba me nkyɛn.+ 32 Wɔyɛn nguan+ ne anantwi,+ na wɔde wɔn nguan ne wɔn anantwi ne nea wɔwɔ nyinaa aba ha.’+ 33 Sɛ Farao frɛ mo bisa mo sɛ, ‘Adwuma bɛn na moyɛ?’ a, 34 monka sɛ, ‘Wo nkoa ne yɛn agyanom ayɛn nguan ne anantwi afi yɛn mmofraase.’+ Eyi bɛma moatena Gosen asaase so,+ efisɛ Egyptfo kyi nguanhwɛfo.”+\n^ Anaa “ne ho nnipa.”\n^ Kyerɛ sɛ, owu a, Yosef na ɔbɛka n’ani agu so.\n^ Anaa “Ne mma mmarima ne ne mma mmea akra.”\n^ Anaa “akra baanu.”


Yohane 14 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 14:1-31\nYesu nko ara na yebetumi afa no so akɔ Agya no nkyɛn (1-14)\n‘Mene ɔkwan no, nokware no, ne nkwa no’ (6)\nYesu hyɛɛ bɔ sɛ ɔbɛma honhom kronkron no aba (15-31)\n“Agya no yɛ kɛse sen me” (28)\n14 “Mommma mo koma nntu.+ Munnye Onyankopɔn nni;+ me nso, munnye me nni. 2 Tenabea* pii wɔ m’Agya fi. Sɛ ɛnte saa a, anka mɛka akyerɛ mo. Merekɔ akosiesie baabi ama mo.+ 3 Na sɛ mekɔ kosiesie baabi ma mo a, mɛsan aba bio na mabɛfa mo akɔ me fi, na baabi a mewɔ no, mo nso moaba hɔ bi.+ 4 Baabi a merekɔ no, munim kwan no.” 5 Ɛnna Toma+ bisaa no sɛ: “Awurade, yennim baabi a worekɔ. Enti ɛbɛyɛ dɛn na yɛahu kwan no?” 6 Yesu ka kyerɛɛ no sɛ: “Mene ɔkwan+ no, ne nokware+ no, ne nkwa+ no. Obiara mma Agya no nkyɛn, gye sɛ ɔnam me so.+ 7 Sɛ munim me a, anka munim m’Agya nso. Efi seesei rekɔ, munim no, na moahu no.”+ 8 Ɛnna Filipo ka kyerɛɛ no sɛ: “Awurade, kyerɛ yɛn Agya no, na ɛno ara ye ma yɛn.” 9 Yesu ka kyerɛɛ no sɛ: “Filipo, enti bere tenten a me ne mo atena yi nyinaa, wunnya nhuu me? Obiara a wahu me no ahu Agya no nso.+ Adɛn nti na woreka sɛ, ‘Kyerɛ yɛn Agya no’? 10 Wunnye nni sɛ mewɔ Agya no mu, ɛnna Agya no nso wɔ me mu+ anaa? Nsɛm a meka kyerɛ mo no, ɛnyɛ me ara m’adwene na mede ka.+ Mmom Agya a ɔwɔ me mu no na ɔreyɛ ne nnwuma. 11 Munnye me nni sɛ mewɔ Agya no mu, na Agya no nso wɔ me mu. Sɛ ɛnte saa nso a, monhwɛ nnwuma no na munnye nni.+ 12 Nokware, nokware, mereka akyerɛ mo sɛ, nea ogye me di no, ɔno nso bɛyɛ nnwuma a meyɛ no bi; na ɔbɛyɛ nnwuma akɛse asen eyinom,+ efisɛ merekɔ Agya no nkyɛn.+ 13 Afei nso, biribiara a mubebisa wɔ me din mu no, mɛyɛ, na Ɔba no nti, wɔahyɛ Agya no anuonyam.+ 14 Sɛ mubisa biribiara wɔ me din mu a, mɛyɛ. 15 “Sɛ modɔ me a, mubedi m’ahyɛde so.+ 16 Na mɛsrɛ Agya no, na ɔbɛma mo ɔboafo* foforo a ɔne mo bɛtena daa.+ 17 Ɛno ne nokware no honhom+ a wiase no ntumi nnya, efisɛ wiase no nhu no, na ennim no nso.+ Mo de, munim no, efisɛ ɛwɔ mo nkyɛn, na ɛte mo mu. 18 Merennyaw mo sɛ nnyanka. Mereba mo nkyɛn.+ 19 Aka kakra, wiase no renhu me bio. Nanso mo de, mubehu me,+ efisɛ mete ase, na mo nso mobɛtena ase. 20 Saa da no, mubehu sɛ mewɔ m’Agya mu, na mowɔ me mu, na me nso mewɔ mo mu.+ 21 Obiara a otie m’ahyɛde na odi so no, ɔno na ɔdɔ me. Na nea ɔdɔ me no, m’Agya bɛdɔ no, na me nso mɛdɔ no, na meyi me ho adi akyerɛ no pefee.” 22 Yuda,+ ɛnyɛ Iskariot, bisaa no sɛ: “Awurade, dɛn na asi a enti wopɛ sɛ wuyi wo ho adi kyerɛ yɛn pefee, na ɛnyɛ wiase no?” 23 Yesu buaa no sɛ: “Sɛ obi dɔ me a, obedi m’asɛm so,+ na m’Agya bɛdɔ no, na yɛbɛba ne nkyɛn na yɛde hɔ abɛyɛ yɛn tenabea.*+ 24 Obiara a ɔnnɔ me no, onni m’asɛm so. Asɛm a mote no nyɛ me dea, na mmom ɛyɛ Agya a ɔsomaa me no dea.+ 25 “Maka eyinom akyerɛ mo bere a mewɔ mo nkyɛn yi. 26 Nanso ɔboafo no, honhom kronkron no, nea Agya no bɛsoma no me din mu no, ɔno na ɔbɛkyerɛ mo biribiara, na wakaakae mo nea maka akyerɛ mo nyinaa.+ 27 Mede asomdwoe gyaw mo; mede m’asomdwoe ma mo.+ Ɛnyɛ sɛnea wiase no de asomdwoe ma na mede ma. Mommma mo koma nntu, na mommma ɛmmmɔ hu. 28 Motee sɛ meka kyerɛɛ mo sɛ, ‘Merekɔ, na mɛsan aba mo nkyɛn.’ Sɛ modɔ me a, mo ani begye sɛ merekɔ Agya no nkyɛn, efisɛ Agya no yɛ kɛse sen me.+ 29 Enti madi kan aka akyerɛ mo ansa na aba, na sɛ ɛba a, moagye adi.+ 30 Me ne mo renkasa pii bio, efisɛ nea odi wiase so+ no reba. Na onni me so tumi.+ 31 Nea ɛbɛyɛ na wiase no ahu sɛ medɔ Agya no, nea Agya no ahyɛ me sɛ menyɛ no, ɛno ara na mereyɛ.+ Monsɔre, momma yemfi ha nkɔ.\n^ Anaa “Dabere; Adan.”\n^ Anaa “ɔwerɛkyekyefo.”\n^ Anaa “fi.”


Asetenam Nsɛm: “Momma Nsupɔ Nyinaa Nni Ahurisie” | Adesua\nKENKAN WƆ Afrikaans Cambodian Dangme English Ewe French Ga Garifuna Greenlandic Italian Kikongo Kimbundu Kongo Kwangali Kwanyama Laotian Lingala Maltese Myanmar Nahuatl (Central) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swahili (Congo) Swati Tahitian Totonac Tshiluba Tsonga Tswana Twi Umbundu Venda Xhosa Zulu\nGeoffrey Jackson anom asɛm\nMe werɛ remfi saa da no da; na mewɔ Brooklyn. Ná me ne anuanom bi a wɔfi mmeae ahorow retwɛn wɔ dan a Akwankyerɛ Kuw no yɛ wɔn nhyiam wɔ hɔ mu. Ná yɛretwɛn Akyerɛw Boayikuw no. Ná yɛde ɔhaw a wɔn a wɔkyerɛ nwoma ase hyia ne ɛho adwenkyerɛ a ɛbɛboa rekɔto wɔn anim, na na yɛn yam hyehye yɛn. Ɛda no yɛ May 22, 2000. Adɛn nti na na saa nhyiam no ho hia saa? Wo deɛ, ma menka me ho asɛm kakra nkyerɛ wo ansa na makyerɛkyerɛ mu.\nMebɔɔ asu wɔ Queensland, meyɛɛ akwampae adwuma wɔ Tasmania, na meyɛɛ asɛmpatrɛw adwuma wɔ Tuvalu, Samoa, ne Fiji\nWƆWOO me wɔ Queensland, Australia, afe 1955. Ɛno akyi bere tiaa bi no me maame Estelle fii ase ne Yehowa Adansefo suaa Bible. Afe baako akyi no, ɔbɔɔ asu, na mfe 13 akyi no, me papa Ron nso bɔɔ asu. Mebɔɔ asu afe 1968 wɔ akuraa bi ase wɔ Queensland mantam no mu.\nM’ani gye akenkan ne kasasua ho fi me mmofraase pɛɛ. Bere biara a na me ne m’awofo bɛtu kwan no, wɔbɛhwɛ na mete kar no akyi rekenkan nwoma bi. Megye di sɛ na ɛhaw m’awofo paa sɛ na menhwɛ nneɛma a ɛwɔ kwan ho no. Nanso m’ani a na ɛgye akenkan ho no boaa me ma meyɛɛ ade wɔ sukuu adesua mu. Menyaa abasobɔde pii bere a mewɔ ntoaso sukuu wɔ Glenorchy, Tasmania supɔ so no.\nSaa bere no na ɛsɛ sɛ mesi gyinae titiriw bi. Mɛpene so akɔ sukuupɔn ma aban no atua ho ka anaasɛ merenyɛ saa? Ɛwom sɛ na m’ani gye akenkan ne adesua ho deɛ, nanso meda me maame ase paa sɛ na wakyerɛkyerɛ me ama mahu sɛ ɛsɛ sɛ medɔ Yehowa sen obi anaa biribi foforo biara. (1 Korintofoɔ 3:18, 19) Enti meyɛɛ sɛ, sɛ mewie mfitiase sukuu a, mede bɛso hɔ ara na mafi akwampae adwuma ase, na m’awofo penee so. Meyɛɛ saa January 1971; ná madi mfe 15.\nMenyaa hokwan yɛɛ akwampae adwuma wɔ Tasmania mfe nwɔtwe a ɛdi hɔ no. Saa bere no, mewaree ababaa hoɔfɛfo bi a ofi Tasmania. Ne din de Jenny Alcock. Yɛboom somee sɛ akwampaefo titiriw mfe nnan wɔ Smithton ne Queenstown nkurow no mu.\nYƐKƆYƐƐ ASƐMPATRƐW ADWUMA WƆ PACIFIC NSUPƆ SO\nMe ne me yere kɔɔ amanaman ntam nhyiam wɔ Port Moresby, Papua New Guinea afe 1978. Ade a mekae paa ne ɔsɛmpatrɛwfo bi a ɔmaa ɔkasa wɔ Hiri Motu kasa mu. Ɛwom sɛ mante asɛm a ɔkae no ase deɛ, nanso mefii ase dwenee ho sɛ me nso mepɛ sɛ mebɛyɛ ɔsɛmpatrɛwfo, mesua kasa foforo na mede ma ɔkasa de hyɛ anuanom nkuran. Saa bere no na mehuu sɛ mɛtumi de kasasua a m’ani gye ho no asom Yehowa.\nBere a yɛsan baa Australia no, ɛyɛɛ yɛn nwonwa sɛ wɔtoo nsa frɛɛ yɛn sɛ yɛnkɔsom sɛ asɛmpatrɛwfo. Yɛduu Funafuti supɔ a ɛwɔ Tuvalu no so January 1979. Adawurubɔfo a wɔabɔ asu mmiɛnsa pɛ na na wɔwɔ Tuvalu supɔ no nyinaa so.\nMe ne Jenny wɔ Tuvalu\nNá ɛnyɛ mmerɛw sɛ yɛbɛsua Tuvalu kasa no. “Apam Foforo” no nko ara ne nwoma na ɛwɔ saa kasa no mu. Ná wɔnni nsɛm asekyerɛ nwoma biara, na na wɔnni nhyehyɛe biara a wɔde sua kasa no, enti yɛyɛɛ sɛ yɛbɛsua nsɛmfua 10 kɔsi 20 da biara. Nanso ankyɛ na yɛhuu sɛ yɛnte nsɛmfua dodow no ara a na yɛresua no ase yie. Ná yɛpɛ sɛ yɛka kyerɛ nkurɔfo sɛ adaemonesɛm yɛ bɔne, nanso sɛɛ na yɛreka akyerɛ wɔn sɛ ɛnsɛ sɛ wɔde nsenia susu ade na ɛnsɛ sɛ wɔde poma nantew! Nanso na ɛsɛ sɛ yɛkɔ so sua kasa no efisɛ na yɛne nkurɔfo pii afi Bible adesua ase. Mfe pii akyi no, wɔn a yɛdii kan ne wɔn suaa Bible no mu baako ka kyerɛɛ yɛn sɛ: “Ɛyɛ yɛn dɛ paa sɛ seesei motumi ka yɛn kasa no. Mobaa foforo no deɛ, na yɛnhu nea mopɛ sɛ moka!”\nBiribi foforo wɔ hɔ a ɛboaa yɛn paa ma yɛsuaa kasa no ntɛmntɛm. Ná ɛyɛ den sɛ yɛbɛnya dan ahan, enti na ɛsɛ sɛ yɛne Adansefo bi tena wɔ akuraa kɛse a ɛwɔ hɔ ase. Ɛhɔ deɛ baabi a yɛbɛfa biara na Tuvalu kasa nko ara na yɛka; yɛwɔ fie nso a, saa ara. Mfe bi twaam a yɛanka Borɔfo, enti yɛn ani baa yɛn ho so no, na Tuvalu kasa ne kasa titiriw a yɛka.\nYɛkɔduu hɔ no, nkurɔfo pii fii ase kyerɛɛ nokware no ho anigye. Nanso dɛn na na yɛbɛtumi ne wɔn asua? Ná yɛnni nwoma biara wɔ wɔn kasa mu. Ná wɔbɛyɛ dɛn atumi asua ade? Sɛ wɔfi ase ba asafo nhyiam a, nnwom bɛn na wɔbɛto? Wɔbɛyɛ dɛn ama ɔkasa? Afei wɔbɛyɛ dɛn asua ade ansa na wɔakɔ asafo nhyiam? Ná wɔbɛyɛ dɛn abɔ asu? Ná ɛhia sɛ nkurɔfo a wɔbrɛ wɔn ho ase yi nya nwoma wɔ wɔn ankasa kasa mu a yɛde bɛkyerɛkyerɛ wɔn Yehowa ho ade! (1 Korintofoɔ 14:9) Yɛbisaa yɛn ho sɛ, ‘Enti da bi bɛba a yɛbɛnya nwoma wɔ Tuvalu kasa mu, kasa a nnipa a wɔka nnu 15,000 no?’ Yehowa buaa saa nsɛmmisa no, na ɛma yɛhuu nneɛma mmienu bi: (1) Ɔpɛ sɛ nnipa a wɔwɔ “nsuano aman a ɛwɔ akyirikyiri” so no sua ne ho ade, na (2) ɔpɛ sɛ wɔn a wiase no bu wɔn “ahobrɛasefoɔ ne wɔn a wɔdwoɔ” no de Yehowa yɛ wɔn guankɔbea.—Yeremia 31:10; Sefania 3:12.\nYƐKYERƐƐ NWOMA ASE DE KYERƐKYERƐƐ NOKWARE NO\nAfe 1980 no, Betel kaa sɛ yɛnkyerɛ nwoma ase nkɔ Tuvalu kasa mu. Ɛwom sɛ na yɛnte kasa no yie deɛ, nanso yɛfii adwuma no ase. (1 Korintofoɔ 1:28, 29) Yɛdii kan tɔɔ afidie dedaw bi fii aban no hɔ de tintim nwoma de yɛɛ yɛn asafo nhyiam ahorow. Akyiri yi, yɛkyerɛɛ Nokware a Ɛde Kɔ Daa Nkwa Mu nwoma no mpo ase kɔɔ Tuvalu kasa mu, na yɛde saa afidie ketewaa yi ara na ɛtintimii. Meda so ara kae sɛnea na aduro a yɛde tintim no pampan ano yɛ den no. Ná wim nso yɛ hye, na ɛma ɛyɛɛ den sɛ yɛde afidie dedaw no bɛtintim saa nwoma no nyinaa. Saa bere no, na anyinam ahoɔden nni hɔ!\nNá ɛnyɛ mmerɛw sɛ yɛbɛkyerɛ nwoma ase akɔ Tuvalu kasa mu efisɛ na yɛnni nsɛm asekyerɛ nwoma biara wɔ Tuvalu kasa mu a yɛbɛhwɛ mu, na na wɔnni nwoma biara wɔ saa kasa no mu a yɛde bɛyɛ nhwehwɛmu. Nanso ɛtɔ da bi a na yɛnya mmoa wɔ akwan foforo so. Da bi anɔpa mekɔpuee obi a na ɔsɔre tia nokware no fie. Owura a n’ani afi a na ɔkyerɛ ade no kaee me sɛ waka akyerɛ yɛn sɛ mma yɛmma ne fie. Afei ɔkaa sɛ: “Mepɛ sɛ metwe mo adwene si ade baako bi so. Sɛnea yɛkasa wɔ Tuvalu ha no, ɛnyɛ saa na mokyerɛ mo nwoma ase.” Mebisaa afoforo, na wɔkaa sɛ owura no asɛm no yɛ nokware. Enti yɛyɛɛ nsakrae maa yɛn nkyerɛase no tuu mpɔn. Ɛyɛɛ me nwonwa paa sɛ Yehowa faa ɔbarima a na ɔkenkan yɛn nwoma nanso ɔsɔre tia nokware no so boaa yɛn!\nAhenni Asɛm Nɔma 30 wɔ Tuvalu kasa mu\nNwoma a ɛdi kan a yɛde maa nkurɔfo wɔ Tuvalu kasa mu yɛ kratawa a na yɛde reto nsa afrɛ nkurɔfo aba Nkaedi ase. Saa bere no na yɛn nsa kaa Ahenni Asɛm nɔma 30. Wɔyii Tuvalu kasa mu deɛ ne Borɔfo deɛ no nyinaa adi wɔ bere koro mu. Hwɛ sɛnea yɛn ani gyei sɛ yɛde kratawa no maa nkurɔfo no wɔ wɔn ankasa kasa mu! Nkakrankakra yɛnyaa nwomawa ne nwoma ahorow nso wɔ Tuvalu kasa mu. Australia Betel fii ase tintim Ɔwɛn-Aban wɔ Tuvalu kasa mu wɔ afe 1983 mu. Ná Ɔwɛn-Aban no yɛ nkratafa 24, na na ɛba bosome mmiɛnsa biara. Tuvalufo ani gyee saa nwoma yi ne nsɛmma nwoma no ho anaa? Wɔn ani gyee ho, efisɛ na wɔpɛ akenkan paa. Bere biara a yɛbɛyi nwoma foforo adi no, na wɔka ho asɛm wɔ aban radio so, na ɛtɔ da a na ɛno ne asɛntitiriw a wɔka ho asɛm saa da no! *—Hwɛ ase hɔ asɛm no.\nƆkwan bɛn na na yɛfa so kyerɛ nwoma ase? Nea ɛdi kan, na yɛde pɛn kyerɛw biribiara wɔ krataa so. Yɛwie a na yɛde typewriter abɔ agu krataa so mpɛn pii kɔsi sɛ ɛbɛdi mũ ma yɛde akɔ Australia Betel. Ɛdu hɔ a, na anuanom mmaa mmienu a wɔnte kasa no bɔ nea yɛakyerɛ ase kɔ Tuvalu kasa mu no gu kɔmputa so. Ná wɔn mu biara bɔ asɛnkoro no ara. Sɛ wɔwie a na wɔde nea wɔn mu biara abɔ no toto ho wɔ kɔmputa so. Saa a wɔyɛe no ma wɔsiesiee mfomso a ɛwɔ mu no. Ɛno akyi no, wɔhyehyɛɛ nsɛm a wɔakyerɛ ase no de mfoni hyehyɛɛ mu ma ɛyɛɛ te sɛ Borɔfo deɛ no. Sɛ wɔhyehyɛ wie a, na wɔde mena wimhyɛn brɛ yɛn. Yɛn nsa ka a, na yɛhwɛ mu, na yɛwie a, na yɛasan de akɔ Australia Betel ma wɔatintim.\nSɛnea yɛkyerɛ nwoma ase no atu mpɔn kɛse! Seesei anuanom a wɔkyerɛ nwoma ase no bɔ biribiara gu kɔmputa so tẽẽ, na wɔyɛ nsakrae biara a ɛho hia wɔ so. Mpɛn pii no, nea ɔhyehyɛ nwoma no mu nsɛm de mfoni hyehyɛ mu no wɔ baabi a wɔn a wɔkyerɛ ase no wɔ no ara. Sɛ wɔwie a, wɔde fa Intanɛt so kɔ baabi a wɔtintim nwoma no. Ɛho nhia sɛ obiara tutu mmirika kɔ posɔfese de nwoma a yɛakyerɛ ase no kɔmena.\nDWUMADI AFOFORO A YƐNYAEƐ\nBere rekɔ so no, wɔmaa me ne Jenny dwumadi ahorow wɔ Pacific aman bi so. Bere a yɛfii Tuvalu no, wɔma yɛkɔyɛɛ adwuma wɔ Samoa Betel afe 1985. Yɛkɔɔ hɔ no, yɛboa ma wɔkyerɛɛ Samoa, Tonga, Tokelau, ne Tuvalu kasa ase. * (Hwɛ ase hɔ asɛm no.) Afei, afe 1996 no, wɔma yɛkɔɔ Fiji Betel. Ɛhɔ nso yɛboaa wɔn a wɔkyerɛ nwoma ase kɔ Fiji, Kiribati, Nauru, Rotuma, ne Tuvalu kasa mu no.\nYɛde nwoma a ɛwɔ Tuvalu kasa mu boaa nkurɔfo\nSɛ wokyerɛ nwoma ase a, ɛnna fam, na ɔbrɛ nso wom, nanso sɛ mehwɛ ahokeka a wɔn a wɔkyerɛ nwoma ase de yɛ wɔn adwuma no a, daa ɛyɛ me nwonwa. Sɛnea Yehowa pɛ sɛ nkurɔfo te asɛmpa no wɔ wɔn ankasa kasa mu no, saa ara na anuanom mmarima ne mmaa anokwafo yi nso pɛ. (Adiyisɛm 14:6) Bere a yɛreyɛ nhyehyɛe akyerɛ Ɔwɛn-Aban ase akɔ Tonga kasa mu bere a ɛdi kan no, me ne asafo mu mpanyimfo a wɔwɔ Tonga nyinaa hyiae, na mebisaa wɔn sɛ hena na ɔbɛma yɛatete no ma wakyerɛ nwoma ase. Ɔpanyin baako a na ɔwɔ mfididwuma ho nimdeɛ a na adwuma no kɔ yie ma no no kaa sɛ ɔbɛgyae n’adwuma no ɛda a ɛdi hɔ, na ntɛm ara ɔfii ase kyerɛɛ nwoma ase. Ne gyidi a ɛyɛ den no hyɛɛ me nkuran efisɛ na ɔwɔ abusua, na na ɔnni anidaso biara wɔ ɔkwan a ɔbɛfa so anya sika ahwɛ wɔn. Nanso Yehowa hwɛɛ ɔne n’abusua, na ɔkɔɔ so kyerɛɛ nwoma ase mfe pii.\nAde a ɛda Akwankyerɛ Kuw no koma so paa ne sɛ wɔbɛyɛ nwoma wɔ kasa biara mu; sɛ nnipa kakraa bi na wɔka kasa no mpo a, wɔbɛyɛ. Wɔn a wɔkyerɛ nwoma ase no nso kura saa adwene yi bi. Yɛbisaa sɛ mfaso wɔ so sɛ yɛbɛhaw yɛn ho akyerɛ nwoma ase akɔ Tuvalu kasa mu anaa? Mmuaeɛ a Akwankyerɛ Kuw no de mae no hyɛɛ me nkuran paa. Wɔkaa sɛ: “Yɛnhu nea enti a ɛnsɛ sɛ mokɔ so kyerɛ nwoma ase kɔ Tuvalu kasa mu. Ɛwom sɛ, sɛ yɛde nnipa dodow a wɔka Tuvalu kasa toto kasa foforo ho a, Tuvalufo no nnɔɔso deɛ, nanso ɛho da so ara hia sɛ yɛka asɛmpa no kyerɛ nkurɔfo wɔ wɔn ankasa kasa mu.”\nMerebɔ obi asu wɔ nsuo bi mu\nAfe 2003 no, wɔyii me ne Jenny fii Nsɛm Asekyerɛ Dwumadibea a ɛwɔ Fiji Betel no kɔɔ Kasa Nkyerɛase Dwumadibea a ɛwɔ Patterson, New York. Nea na yɛrehwɛ kwan araa na abam no! Yɛkɔkaa anuanom a wɔhwɛ toto nneɛma ma wɔn a wɔkyerɛ yɛn nwoma ase kɔ kasa ahorow mu no ho. Yɛyɛɛ adwuma wɔ Kasa Nkyerɛase Dwumadibea hɔ mfe mmienu ne kakra. Saa bere no, wɔmaa yɛkɔɔ aman horow so kɔtetee anuanom a wɔkyerɛ nwoma ase no.\nGYINAESI ATITIRIW BI\nAfei ma mensan nkɔ nhyiam titiriw a mekaa ho asɛm mfiase no so. Afe 2000 no, Akwankyerɛ Kuw no huu sɛ anuanom a wɔkyerɛ nwoma ase wɔ wiase baabiara no hia mmoa na ama wɔatumi ayɛ wɔn adwuma no yie. Ná nsɛm asekyerɛfo no dodow no ara nkɔɔ nsɛm asekyerɛ sukuu biara da. Saa nhyiam a yɛne Nhomakyerɛw Boayikuw no yɛe akyi no, Akwankyerɛ Kuw no sii gyinae sɛ wɔntete wɔn a wɔkyerɛ nwoma ase wɔ wiase baabiara no. Ná wɔbɛboa wɔn ma wɔate Borɔfo ase, na wɔahu sɛnea wɔbɛdi ɔhaw a wɔhyia ho dwuma, ne sɛnea wɔbɛbom ayɛ adwuma sɛ kuw.\nMfaso bɛn na afi ntetee a wɔde ama wɔn a wɔkyerɛ nwoma ase no mu aba? Sɛnea wɔkyerɛ nwoma ase no atu mpɔn. Afei nso, yɛkyerɛ yɛn nwoma ase kɔ kasa bebree mu nnɛ sen bere biara. Afe 1979 no, bere a wɔma yɛkɔyɛɛ asɛmpatrɛwfo no, na yɛkyerɛ Ɔwɛn-Aban ase kɔ kasa 82 pɛ mu. Ɛno mpo no, sɛ Borɔfo Ɔwɛn-Aban no ba a, na abosome kakra twam ansa na kasa dodow no ara mu deɛ aba. Nanso seesei yɛkyerɛ Ɔwɛn-Aban no ase kɔ kasa bɛboro 240 mu, na emu dodow no ara ne Borɔfo deɛ no ba bere koro mu. Seesei nkurɔfo bɛtumi akenkan nokware a ɛwɔ Bible mu no wɔ kasa bɛboro 700 mu. Mfe bi a atwam no, na ɛte sɛ nea wei rentumi nyɛ yie.\nAfe 2004 no, Akwankyerɛ Kuw no sii gyinae sɛ ɛho hia paa sɛ yɛnya Wiase Foforo Nkyerɛase no wɔ kasa pii mu ntɛmntɛm. Wei nti, ɛnnɛ nnipa pii bɛtumi akenkan Wiase Foforo Nkyerɛase no wɔ wɔn kasa mu. Afe 2014 no, na Wiase Foforo Nkyerɛase no wɔ kasa 128 mu; kasa a wɔka wɔ South Pacific no bi ka ho.\nBere a meyii Kristofo Hela Kyerɛwnsɛm—Wiase Foforo Nkyerɛase no adi wɔ Tuvalu kasa mu\nAde baako a mekae a m’ani gye paa yɛ nhyiam bi a mekɔe wɔ Tuvalu wɔ afe 2011 mu. Ná ɔpɛ a ano yɛ den asi ɔman no mu abosome pii. Ná anuanom susu sɛ ɛsɛ sɛ wɔtwa saa nhyiam no mu. Nanso anigyesɛm ne sɛ, ɛda a yɛduu hɔ no, anwummere no, osu kɛse bi tɔe. Enti yɛtumi yɛɛ yɛn nhyiam no! Menyaa hokwan kɛse yii Kristofo Hela Kyerɛwnsɛm—Wiase Foforo Nkyerɛase no adi wɔ Tuvalu kasa mu! Ɛwom sɛ anuanom kakraa bi na wɔka saa kasa no deɛ, nanso wɔn nso nsa aka akyɛde fɛfɛ yi afi Yehowa hɔ. Afei bere a yɛwiee nhyiam no osubrane bi san tɔe. Enti obiara nyaa nokware nsuo ne nsuo ankasa pii!\nMerebisabisa m’awofo, Ron ne Estelle nsɛm wɔ nhyiam bi ase wɔ Townsville, Australia, 2014\nAwerɛhosɛm ne sɛ na me yere Jenny nka me ho. Owuu afe 2009, na na wako kokoram yareɛ mfe du. Yɛde mfe 35 na ɛwaree. Sɛ ɔsɔre fi awufo mu a, n’ani bɛgye sɛ ɔbɛte sɛ Tuvalufo nyaa Bible wɔ wɔn kasa mu.\nYehowa adom me ama me ɔbaa hoɔfɛfo foforo aware. Ne din de Loraini Sikivou. Loraini ne Jenny boom yɛɛ adwuma wɔ Fiji Betel, na na Loraini nso kyerɛ nwoma ase. Masan anya ɔyere a ɔne me resom Yehowa nokware mu, na n’ani gye kasa sua ho te sɛ me!\nMe ne Loraini redi adanse wɔ Fiji\nMfe pii a atwam no, mahu sɛnea yɛn Agya Yehowa a ɔwɔ ɔdɔ no dwene nnipa a wɔka kasa nyinaa ahiade ho. Sɛ nnipa a wɔka saa kasa no sua mpo a, ɔdi wɔn ahiade ho dwuma ma wɔn. (Dwom 49:1-3) Mahu sɛnea sɛ nkurɔfo nya yɛn nwoma wɔ wɔn kasa mu nea ɛdi kan anaa wɔto dwom ma Yehowa wɔ kasa a wɔde twaa wɔn funuma mu a, wɔn ani gye fa. Sɛ ɛba saa a, medwene ɔdɔ kɛse a Yehowa wɔ ma yɛn no ho. (Asomafoɔ Nnwuma 2:8, 11) Meda so ara kae asɛm a onua bi a n’ani afi a ɔyɛ Tuvaluni a wɔfrɛ no Saulo Teasi kae no paa. Bere a ɔtoo Ahenni dwom bi wɔ ne kasa mu bere a ɛdi kan no, ɔkaa sɛ, “Megye di sɛ ɛsɛ sɛ Akwankyerɛ Kuw no aso te sɛ nnwom no yɛ dɛ wɔ Tuvalu kasa mu sen Borɔfo kasa mu.”\nSeptember, afe 2005 no, ɛyɛɛ me nwonwa sɛ menyaa hokwan sɛ menkɔka Yehowa Adansefo Akwankyerɛ Kuw no ho. Ɛwom sɛ seesei menkyerɛ nwoma ase bio deɛ, nanso meda Yehowa ase sɛ wama manya hokwan reboa anuanom a wɔkyerɛ nwoma ase wɔ wiase nyinaa. M’ani gye paa sɛ mahu sɛ Yehowa dwene ne nkurɔfo ahiade ho; ɔdwene wɔn a wɔtete nsupɔ a ɛwɔ Pacific Po no mfinimfini so mpo deɛ ho! Ampa, sɛnea odwontofo no kae no, “Yehowa afiri aseɛ redi hene! Momma asase ani nnye. Momma nsupɔ nyinaa nni ahurisie.”—Dwom 97:1.\n^ nky. 18 Sɛ wopɛ sɛ wohu nea nkurɔfo ka faa yɛn nwoma no ho a, hwɛ Ɔwɛn-Aban December 15, 2000, kratafa 32; Borɔfo Ɔwɛn-Aban August 1, 1988, kratafa 22; ne Nyan!, January 8, 2001, kratafa 27.\n^ nky. 22 Sɛ wopɛ sɛ wokenkan nwoma asekyerɛ adwuma a wɔyɛ wɔ Samoa no ho nsɛm pii a, hwɛ afe 2009 Yearbook, kratafa 120-121, 123-124.\nAde a na M’ani Gye Ne Yɛ Ho\nAfe 1979 no, mefii ase kyerɛkyerɛw Tuvalu nsɛmfua ne nea ɛkyerɛ guu hɔ. Anɔpa biara na mede dɔnhwerew baako kyerɛkyerɛw nsɛmfua no bi gu hɔ. Meyɛɛ saa mfe 20 kɔsii sɛ menyaa nsɛmfua pii de yɛɛ nsɛm asekyerɛ nwoma. Afe 2001 no, Australia aban no tintim nsɛm asekyerɛ nwoma no de kyɛɛ Tuvalu man no. Afei nso, afe 1999 no, me ne Jenny yɛɛ nwoma a ɛkyerɛkyerɛ Tuvalu kasa mmara mu.